Záverečné vyhodnotenie 
Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005
a
Dodatku k Akčnému plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie 
na obdobie rokov 2004 – 2005 – aktualizácia aktivít na rok 2005
 
Vláda Slovenskej republiky (ďalej len „vláda SR“) považuje za neoddeliteľnú súčasť politiky demokratického štátu dôsledné rešpektovanie ľudských práv a slobôd. Vláda SR považuje národnostnú a etnickú rôznorodosť za historicky dané a obohacujúce prvky a odsudzuje všetky prejavy etnickej a rasovej neznášanlivosti. V zmysle Ústavy SR nepripustí žiadne formy rasovej, či národnostnej neznášanlivosti a bude vytvárať priestor pre spoločnosť slobody a solidarity založenú na vzájomnej úcte a tolerancii.
 
Vláda SR sa vo svojom programovom vyhlásení v novembri 2002 zaviazala podporovať všetky formy výchovy k vzájomnej národnostnej úcte i tolerancii a v tejto oblasti predkladá spoločné aktivity s mimovládnymi organizáciami a ďalšími subjektmi zaoberajúcimi sa touto problematikou. Uznesením č. 446/2004 zo dňa 13. mája 2004 schválila Akčný  plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005 (ďalej len „Akčný plán“) a  uznesením č. 704/2005 zo dňa 14. septembra 2005 schválila Dodatok k Akčnému plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005 – aktualizácia aktivít na rok 2005 (ďalej len „Dodatok“).

Akčný plán bol v poradí tretím dokumentom tohto charakteru, zameraným na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie. Podobne ako predchádzajúce Akčné plány na roky 2000–2001 a 2002-2003 bol zameraný na viaceré oblasti spoločenského a kultúrneho života. Aktivity boli smerované najmä k zvyšovaniu tolerancie v slovenskej spoločnosti, skvalitňovaniu vedomostnej úrovne občanov Slovenskej republiky v oblasti ľudských práv všeobecne,  ako aj konkrétne k predchádzaniu negatívnym javom v spoločnosti, akými sú diskriminácia, rasizmus, xenofóbia, antisemitizmus a iné podoby intolerancie. V súvislosti s členstvom Slovenskej republiky v Európskej únii sa Akčný plán 2004 - 2005 venoval aj novej téme – migrácii a zintenzívneniu systematického vzdelávania a informovanosti smerom k žiadateľom o azyl, ktorí z hľadiska rešpektovania ľudských práv a možností rozličných foriem diskriminácie patria k jedným z najviac ohrozených skupín v rámci množiny cudzincov žijúcich na území Slovenskej republiky. 
Tento materiál obsahuje prehľad aktivít realizovaných v rámci Akčného plánu v období od jeho prijatia vládou SR do 31. decembra 2005. Podklady poskytli Ministerstvo kultúry SR, Ministerstvo obrany SR, Ministerstvo práce, sociálnych vecí a rodiny SR, Ministerstvo  spravodlivosti SR, Ministerstvo školstva SR, Ministerstvo vnútra SR, Ministerstvo zdravotníctva SR, Úrad splnomocnenkyne vlády SR pre rómske komunity, Generálna prokuratúra SR, Úrad hraničnej a cudzineckej polície Prezídia Policajného zboru, Migračný úrad Ministerstva vnútra SR, Justičná akadémia, Slovenské národné stredisko pre ľudské práva, Slovenská zdravotnícka univerzita, Združenie miest a obcí Slovenska, Úrad pre štátnu službu, Štátny pedagogický ústav, Odbor boja proti korupcii Úradu vlády SR. Súčasťou Záverečného vyhodnotenia plnenia Akčného plánu je aj vyhodnotenie projektov mimovládnych organizácií zapojených do Akčného plánu v roku 2004 a 2005. 
Štruktúra tohto materiálu kopíruje rozdelenie úloh v Dodatku k Akčnému plánu 2004–2005.
1. Systematické vzdelávania príslušníkov profesionálnych skupín, ktorí pri výkone svojho povolania majú vplyv na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie.

1.1  Systematické vzdelávanie príslušníkov Policajného zboru, príslušníkov hraničnej a cudzineckej polície, príslušníkov Útvaru osobitného určenia v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Úloha: 
Ministerstvo vnútra SR (ďalej len „MV SR“) bude zabezpečovať systematické vzdelávanie príslušníkov Policajného zboru (ďalej len „PZ“), príslušníkov Úradu hraničnej a cudzineckej polície a Útvaru osobitného určenia v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie a prejavom neonacizmu. 
 
Vzdelávanie príslušníkov PZ sa bude uskutočňovať v súlade so vzdelávaním a výcvikom príslušníkov PZ v oblasti ľudských práv a zameria sa predovšetkým na informovanie o zákone č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon).
V roku 2005 sú na základe “Harmonogramu vecného a časového plnenia úloh vyplývajúcich z Pilotného projektu policajných špecialistov pre prácu s komunitami” naplánované pre policajných špecialistov pre prácu s komunitami školenia pod gesciou Akadémie Policajného zboru v Bratislave a mimovládnej organizácie "Občan a demokracia". 
S cieľom prehĺbenia vedomostí policajných špecialistov pre prácu s komunitami odbor poriadkovej polície Prezídia Policajného zboru zabezpečí v roku 2005 aj odbornú literatúru ako napríklad "Prevencia mestskej kriminality - Sprievodca pre miestne samosprávy", "Príručka o partnerstve", "Prevencia kriminality - Výber II", "Stratégia boja proti domácemu násiliu - príručka", "Príručka komunitnej prevencie kriminality".
Po nadobudnutí účinnosti rekodifikovaného trestného zákona plánuje Prezídium Policajného zboru novelizovať pomôcku „Metodika odhaľovania, objasňovania a dokumentovania trestnej činnosti motivovanej rasovou, národnostnou a inou neznášanlivosťou alebo páchanej priaznivcami extrémistických skupín“  následne z nej preškoliť v rámci pravidelných pracovných porád všetkých policajtov, ktorí s uvedenou problematikou prichádzajú do kontaktu.
 
Úrad hraničnej a cudzineckej polície Prezídia Policajného zboru bude vzdelávať v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie príslušníkov služby hraničnej a cudzineckej polície najmä vzhľadom na zameranie ich práce, t.j. práca s nelegálnymi migrantmi, v spolupráci s relevantnými mimovládnymi organizáciami pôsobiacimi v tejto oblasti.
 
Termín: priebežne
Zodpovední: MV SR,  Úrad hraničnej a cudzineckej polície Prezídia PZ 
Finančné zabezpečenie: z rozpočtovej kapitoly MV SR

Plnenie:
Príslušníci PZ zaradení na Úrade hraničnej a cudzineckej polície PPZ boli preškolení v súlade s výchovnými cieľmi Akčného plánu v roku 2004, pričom každoročne v rámci tzv. Európskeho tréningového dňa hraničnej stráže dochádza k preškoľovaniu asi 3500 policajtov služby hraničnej a cudzineckej polície, ktorí absolvujú aj prípravu v rámci tzv. európskej dimenzie ochrany hraníc.
Katedra Kriminológie Akadémie Policajného zboru v Bratislave do výučbového procesu v rámci výučby predmetu „kriminológia“ zaradila problematika stavu, štruktúry a vývoja kriminality súvisiacej s extrémistickými a rasistickými motívmi. Riešila sa aj otázka príčin a podmienok páchania uvedenej trestnej činnosti. Priestor pre sprístupnenie príčin a podmienok páchania trestnej činnosti Rómov a kriminality páchanej Rómami bola tiež obsahom jednej témy výučby uvedeného predmetu. Okrem toho sa predmetná problematika zaradila do výučby fakultatívneho predmetu „policajná deontológia“.
V rámci zabezpečenia vzdelávania príslušníkov Policajného zboru v dennom a externom štúdiu v oblasti problematiky ľudských práv, rasizmu a extrémizmu, so zreteľom na rómsku národnostnú menšinu Katedra verejnoprávnych disciplín Akadémie Policajného zboru v Bratislave v predmete „ústavné právo Slovenskej republiky“ v rámci prednášky základných práv a slobôd venovala 1 hodinu prednášok a v dennom štúdiu 2-hodinový seminár k danej problematike. V rámci seminára vykonala anonymnú anketu názorov, postrehov a návrhov riešení k zlepšeniu postavenia rómskej menšiny a realizácie ich práv a slobôd.
Vo februári 2005 sa na Krajskom riaditeľstve Policajného zboru v Košiciach uskutočnil seminár za účasti holandských lektorov – garantov holandsko-slovenského projektu MATRA II – minority. Seminár sa venoval komplexnému zhodnoteniu teoretickej prípravy policajtov – špecialistov pre prácu s rómskou komunitou ako aj plneniu úloh, ktoré súviseli s vytváraním podmienok pre čo najoptimálnejšie plnenie novozriadenej funkcie v rámci vybraných obvodných oddelení Policajného zboru, v obvode ktorých sa nachádza väčšia koncentrácia Rómov.
Obsahová príprava vybraných príslušníkov Policajného zboru, s ktorými sa počíta na funkciu  policajt – špecialista pre prácu s rómskou komunitou, sa plánuje v 1. polroku 2006. Dôvodom posunutia tejto aktivity o rok je ten, že v roku 2005 prebieha pilotný projekt, ktorý bude vyhodnotený na jar 2006. Keďže sa dá predpokladať, že záver z uvedeného hodnotenia pilotného projektu bude „pokračovať“, vzápätí na to je Akadémia Policajného zboru v Bratislave pripravená pozvať a v rámci týždňového školenia pripraviť budúcich policajtov – špecialistov.
Odbor poriadkovej polície Prezídia Policajného zboru zabezpečil v zmysle znenia úlohy  pre policajtov – špecialistov pre prácu s rómskou komunitou dostatočný počet titulov odbornej literatúry v dostatočnom počte. Boli tiež dodané tituly odbornej literatúry nad rámec znenia úlohy za účelom uľahčenia práce určených policajtov a zabezpečenia ich odborného rastu v danej oblasti.
Novelizácia pomôcky „Metodika odhaľovania, objasňovania a dokumentovania trestnej činnosti motivovanej rasovou, národnostnou a inou neznášanlivosťou alebo páchanej priaznivcami extrémistických skupín“ je podmienená účinnosťou rekodifikovaného trestného zákona, ktorá nastala 1. januára 2006. V súvislosti s uvedeným bude potrebné vykonať zmeny – prispôsobenie interných normatívnych aktov riadenia (napr. odbor poriadkovej polície Prezídia Policajného zboru pripravuje návrh nariadenia prezidenta Policajného zboru, ktorým sa bude meniť, resp. dopĺňať nariadenie prezidenta Policajného zboru č. 17/2003 o činnosti základných útvarov služby poriadkovej polície Policajného zboru v znení nariadenia prezidenta Policajného zboru č. 14/2004) a následne splniť úlohu. Navrhovaný termín splnenia je prvý štvrťrok 2006.

1.2  Systematické vzdelávanie pedagógov a budúcich pedagógov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.
  
Úloha:
Ministerstvo školstva SR (MŠ SR)  bude zabezpečovať systematické vzdelávanie pedagógov a budúcich pedagógov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. Vzdelávanie sa zameria predovšetkým na oboznámenie pedagógov so smernicami EÚ 2000/43/EC a 2000/78/EC a na smernice nadväzujúci zákon č. 365/2004 Z. z. Pri zabezpečovaní vzdelávania bude MŠ SR  spolupracovať s mimovládnymi organizáciami, ktoré sa dlhodobo venujú témam spojeným s intoleranciou.

Plnenie:
MŠ SR v každoročne vydávaných pedagogicko-organizačných pokynoch pre školy, školské zariadenia, orgány štátnej správy v školstve a orgány územnej samosprávy upriamuje pozornosť zriaďovateľov a riaditeľov škôl a školských zariadení na zabezpečenie „systematického vzdelávania pedagógov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie v spolupráci s relevantnými mimovládnymi organizáciami“. MŠ SR prostredníctvom svojich priamo riadených organizácií (metodicko-pedagogické centrá, Štátny pedagogický ústav) pripravuje a realizuje rôzne formy vzdelávania obsahovo priebežne aktualizované o nové dokumenty a poznatky predmetnej problematiky. 
V Pedagogicko-organizačných pokynoch pre školy, školské zariadenia, orgány štátnej správy a orgány územnej samosprávy na školský rok 2005/2006 bolo v bode Systematické vzdelávanie pedagógov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie oboznámenie pedagogických zamestnancov so zákonom č. 365/2004 Z. z. (tzv. antidiskriminačný zákon),  spolupráca s mimovládnymi organizáciami a pozývať prokurátorov na podujatia školskej mládeže zameraných na výchovu proti rasizmu a ostatným prejavom intolerancie; školy a školské zariadenia využívajú ponuky na vzdelávanie rôznych inštitúcií – metodicko-pedagogické centrá, mimovládne organizácie – nadácie a občianske združenia realizujúce projekty ESF a iných fondov ap. 
MŠ SR vo vyššie spomenutých pedagogicko-organizačných pokynoch zároveň odporúča „zabezpečiť uskutočnenie besied k tejto problematike v spolupráci s relevantnými mimovládnymi organizáciami a inými inštitúciami“. MŠ SR upozornilo krajské školské úrady, aby oboznámili zriaďovateľov škôl s možnosťou účasti prokurátorov na podujatiach školskej mládeže.

Úloha:
A) MŠ SR a Metodicko-pedagogické centrum v Prešove (MPC) zabezpečí realizáciu projektu „Predchádzajme intolerancii“ v druhom polroku 2005. V nadväznosti na časový posun uvoľnenia finančných prostriedkov z rezervy vlády SR, zrealizuje MPC Prešov v rámci projektu vzdelávacie podujatia zamerané prezentácie židovskej kultúry na Slovensku spojené so študijnou cestou pre pedagogických zamestnancov na pamätné miesta holokaustu.
 
Termín: 2. polrok  2005 
Zodpovední: MPC Prešov v spolupráci s  MŠ SR 
Finančné zabezpečenie: 105 000,- Sk 

Plnenie:
Metodicko-pedagogické centrum v Prešove zabezpečilo exkurziu do koncentračného tábora Auschwitz s Birkenau. Zájazdu sa zúčastnilo 40 učiteľov. Sprievodcovia informovali aj o historických faktoch zo slovenskej expozície. Exkurzia prispela k upevneniu historických vedomostí a pedagogických zručností pedagógov v rámci výchovy k tolerancii.  

Úloha:
B) MŠ SR v spolupráci s Odborom boja proti korupcii Úradu vlády SR, prostredníctvom mimovládnej organizácie Transparency International Slovensko, Štátneho pedagogického ústavu a metodických centier zrealizuje projekt s názvom „Protikorupčné nástroje“ na vzdelávanie pedagógov v oblasti predchádzania všetkým formám diskriminácie v pracovnoprávnych, ekonomických a spoločensko-sociálnych vzťahoch so zameraním na stransparentňovanie prostredia, zvyšovanie citlivosti na korupčné správanie a protikorupčné nástroje. Zámerom je pripraviť stratégiu implementovania protikorupčného vzdelávania do škôl vo forme voliteľného predmetu a zároveň premietnuť zmeny v trestnoprávnej legislatíve do vzdelávacích materiálov v oblasti korupcie.
 
Termín: september - december 2005
Zodpovední : MŠ SR a ÚV SR – odbor boja proti korupcii, Transparency International Slovensko, ŠPÚ
Finančné zabezpečenie : 265.000,- Sk

Plnenie:
Projekt vzdelávania pedagógov v oblasti predchádzania formám diskriminácie v pracovnoprávnych, ekonomických a spoločensko-sociálnych vzťahoch so zameraním sa na stransparentňovanie prostredia, zvyšovanie citlivosti na korupčné správanie a protikorupčné nástroje (ďalej len „projekt vzdelávania“) bol postavený na edukačných aktivitách v oblasti boja proti korupcii na stredných školách. Reagoval na spoločenský dopyt a nadväzoval na doteraz realizované aktivity TIS. Projekt vzdelávania TIS spustila v septembri 2005 v spolupráci s OBPK ÚV SR, ŠPÚ a metodicko-pedagogickými centrami Bratislava - okolie, Bratislava – mesto, Banská Bystrica, Prešov a Trenčín (ďalej len „MPC“).
Prvým krokom projektu bola príprava inovovaných učebných osnov spoločenskovedného seminára, čím sa vytvoril reálny priestor pre zavedenie protikorupčného vzdelávania do škôl. Tieto učebné osnovy vypracoval Štátny pedagogický ústav a boli predložené na schválenie Ministerstvu školstva SR.
Druhým krokom bola inovácia metodickej príručky Celospoločenský problém – korupcia II (Ďurajková D., Zemanovičová D., Zuberská M). Podstatou tejto inovácie bolo zosúladenie jej textu s novými trestnoprávnymi kódexmi platnými od 1.1.2006. Inovované metodické príručky vydala Transparency international Slovensko. Učebné texty obsahujú súbor aktívnych, participatívnych metód výučby – námety na formu vyučovania danej problematiky. Publikácia je určená predovšetkým stredoškolským učiteľom. Koncom novembra 2005 zrealizovala tlač 400 kusov tejto aktualizovanej metodickej príručky.
Tretím krokom bolo vydanie publikácie Protikorupčná výchova v náuke o spoločnosti (Ďurajková D., Kríž M.). Cieľom tejto publikácie je analýza učebných osnov náuky o spoločnosti a cieľových požiadaviek na vedomosti a zručnosti maturantov z náuky o spoločnosti. Jej cieľom je najmä poukázať na tie možnosti, ktoré spomínané dva základné pedagogické dokumenty poskytujú na zapracovanie problematiky výučby protikorupčných nástrojov s využitím pripravenej metodickej príručky. Rovnako koncom novembra 2005 sa zrealizovala tlač 400 kusov týchto textov. Na publikácii autorsky participoval aj Štátny pedagogický ústav.
Uvedené publikácie boli následne distribuované v rámci jednotlivých tréningov v realizačnej fáze projektu priamo stredoškolským učiteľom – účastníkom tréningov, spolu s videokazetou „Korupcia nám pije krv“ a ďalšími vzdelávacími materiálmi vydanými OBPK ÚV SR.
Zorganizovala sa séria piatich tréningov pre stredoškolských učiteľov, čo umožnilo pripraviť ich na kvalitné zvládnutie protikorupčnej problematiky vo výučbe, pričom maximálny počet učiteľov pozvaných na jeden seminár bol 30. Vysielateľmi boli oslovené stredné školy. 
Aktivity v roku 2005 vyvrcholili sériou vzdelávacích podujatí pre učiteľov na všetkých metodicko-pedagogických centrách v SR. 

Úloha:
C) Nadácia Katedra zrealizuje sériu tréningov pre pedagógov vyučujúcich etickú výchovu, pre triednych učiteľov s cieľom získavať trénerské zručnosti pri práci s príručkou Tolerancia. Tréningy sú dôležitým prvkom, ktorý podporuje zmysluplnosť vydania a distribúcie príručky Tolerancia (autori: Prof. Miroslav Kusý a Terézia Stredlová, Lilium Aurum, 2003). Publikácia vyšla s podporou Úradu vlády SR v r. 2003 a je určená na výchovno-vzdelávacie aktivity škôl a školských zariadení v rámci predmetov občianska výchova, občianska náuka, náuka o spoločnosti a etická výchova.
Prostredníctvom tréningov sa zabezpečí účinné používanie publikácie vo vzdelávacom procese. Nepriamou cieľovou skupinou projektu sa v konečnom dôsledku stanú samotní žiaci základných škôl, študenti gymnázií a stredných škôl. Tréningov sa zúčastní približne 120 pedagógov.

Termín:  september - november 2005
Zodpovední : experti nadácie Katedra a autori publikácie
Finančné zabezpečenie : 120 000,- Sk

Plnenie:
Interaktívne zážitkové tréningy Tolerancia boli určené pre pedagógov a bol vhodný na usmernenie výchovno–vzdelávacích aktivít škôl a školských zariadení v rámci predmetov občianska výchova, občianska náuka, náuka o spoločnosti a etická výchova. Zároveň je podkladom na prípravu na vyučovacie hodiny pedagógov a akcií venovaných problematike predchádzaniu všetkým formám diskriminácie, rasizmu a ostatným formám intolerancie. Realizované boli 4 tréningy, na ktorých sa zúčastnilo spolu 146 účastníkov.   
Prvé stretnutie sa uskutočnilo v spolupráci s MPC Trenčín v dňoch 20. - 21. októbra 2005. Pedagógovia boli pozvaní na 2-dňové stretnutie, na ktorom mali Prof. Kusý a Ing. Lelkes úvodnú prednášku s následnou diskusiou. Prítomní dostali jednu publikáciu na vlastnú potrebu a ďalšiu pre potreby školy. Druhé stretnutie sa uskutočnilo v dňoch 27. - 28. 10. 2005 v Košiciach v priestoroch Strednej priemyselnej školy elektrotechnickej. Tretie stretnutie sa uskutočnilo v dňoch 24. - 25. 11. 2005 v Banskej Bystrici, bolo organizované v spolupráci MPC Banská Bystrica. Štvrté stretnutie sa uskutočnilo v dňoch 01.-02.12.2005 v Komárne a bolo organizované v spolupráci s Univerzitou J. Selyeho. 
Skúsenosti z realizovania projektu sú pozitívne a interaktívna zážitková forma sa osvedčila. Pedagógovia pochvaľujú príručku, ktorá zaplní chýbajúcu učebnicu k tým učebným osnovám, ktoré sú povinné na stredných i základných školách. Pri plánovaní akcií  Nadácia Katedra odporúča akceptovať i cieľovú skupinu pracovníkov pedagogicko-psychologických poradní, ktorí synergickým efektom majú možnosť distribuovať a zážitkovou formou sprostredkovať príručku na poradách koordinátorom prevencie zo základných škôl.

Úloha:
D) Občianske združenie Ľudia proti rasizmu zrealizuje pokračovanie projektu s názvom „Výchova k tolerancii“, ktorý bude nadväzovať na projekt realizovaný v roku 2004. Zámerom projektu je znížiť medzi mladými ľuďmi úroveň predsudkov voči ľuďom z iných kultúr; poskytnúť žiakom a študentom pohľad na život menšín a problém rasizmu a diskriminácie aj zo strany tých, ktorí sú jeho obeťou.
Projekt počíta s pravidelnou komunikáciou s metodickými centrami a pracovníkmi školstva, s vydaním nového materiálu pre prácu so študentmi - plagátu „Pyramída rasizmu“, a zároveň s dotlačením publikácie „Mýty proti rasizmu“.  Obe budú slúžiť ako pomôcky pre učiteľov pri výučbe o tolerancii a rasizme.
Zároveň v súvislosti s neprestajnými prejavmi extrémizmu uskutoční občianske združenie Ľudia proti rasizmu v úzkej spolupráci s Ministerstvom vnútra a Policajným zborom vzdelávacie aktivity zamerané na predchádzanie extrémizmu na školách.

Termín: september - december 2005
Zodpovední : OZ Ľudia proti rasizmu, MV SR
Finančné zabezpečenie : 336.000,- Sk

Plnenie:
Ľudia proti rasizmu
V septembri 2005 bola realizovaná inovácia výučbových programov zostavených v predchádzajúcom školskom roku 2004/2005 s tematikou tolerancie, rasizmu a diskriminácie pre II. stupeň ZŠ. Každý z výučbových programov trval 90 minút a bolo možné využiť ich na hodinách etickej výchovy a občianskej náuky. Výučbové programy vychádzali z moderných pedagogických metód a obsahovali hlavne interaktívne metódy ako napr. simulačné hry, dramatizáciu, diskusné techniky. Výučbové programy vychádzali, doplnili a rozšírili platné osnovy predmetov etická výchova a občianska náuka základných a stredných schválených MŠ SR. Výučbové programy boli zostavené tak, aby si žiaci uvedomili príčiny vzniku diskriminácie a intolerancie, vedeli pomenovať prejavy z nich vyplývajúce a vedeli nájsť možné riešenia predchádzania týchto javov s dôrazom na zmenu na osobnej úrovni.  
V októbri a novembri 2005 boli realizované výučbové programy na základnej škole v Pliešovciach v rozsahu 6 vyučovacích hodín. Výučbové programy boli realizované v 7. – 9. ročníku. Zúčastnilo sa ich 65 žiakov. Po každej vyučovacej hodine nasledovala evaluácia, na ktorej bola vyhodnotená vyučovacia hodina lektorom CEEV Živica. 
V októbri 2005 bola pripravená teoretická a obsahová náplň 3 jednodňových  školení pre učiteľov etickej výchovy a občianskej náuky v Bratislave, Trenčíne a Banskej Bystrici, boli inovované metodické listy s tematikou výchovy k tolerancii pre učiteľov, ktorí sa zúčastnili školení v Bratislave, Trenčíne a Banskej Bystrici. Metodické listy boli upravené a inovované na základe predchádzajúceho projektu a boli do nich zahrnuté nové aktivity a teoretické východiská k tematike rasizmu, tolerancie a diskriminácie. 
V novembri 2005 boli realizované aktivity na lokálnej úrovni na školách k 9. novembru - Medzinárodnému dňu boja proti fašizmu a antisemitizmu, boli distribuované plagáty a iné tlačoviny na školy.
V novembri 2005 po vražde Daniela Tupého boli organizované podujatia súvisiace s touto tragédiou (demonštrácia „Zastavme neonacistov, koncert proti násiliu, komunikácia s aktivistami, médiami..). Iniciovali petičnú akciu s cieľom motivovať Ministerstvo vnútra SR i všetky dotknuté inštitúcie k dôraznejšiemu postupu voči neonacistom. 
V novembri a decembri 2005 boli realizované 4 školenia pre učiteľov v spolupráci s Metodicko-pedagogickým centrom Bratislava, Tomášikova, Metodicko-pedagogickým centrom Bratislava, Exnárova, Metodicko-pedagogickým centrom Trenčín (2 x) a Krajským školským úradom Banská Bystrica. Školení sa celkovo zúčastnilo viac ako 100 učiteľov bratislavského, trenčianskeho a banskobystrického  kraja /pozri prezenčné listiny/. Učiteľom boli na školení praktickými ukážkami prezentované aktivity testované na pilotných školách. Všetci účastníci školení obdržali informačné materiály s problematikou rasizmu a ľudských práv. Súčasťou školenia bola aj prezentácia aktivít združenia Ľudia proti rasizmu a v Trenčíne sa školenia zúčastnila aj zástupkyňa policajného zboru, ktorá učiteľov informovala o možnostiach spolupráce. 
V decembri 2005 sa realizovali diskusie na základných školách v Bratislave (Dudvážska a Mudroňova), dohodnuté sú ďalšie diskusie na budúci rok (Bratislava, Trnava, Trenčín...).
Úrad vlády SR podporil projekty celkovou sumou  336 000,-

PPZ
Ministerstvo vnútra Slovenskej republiky realizovalo projekt „Výchova k tolerancii a boj proti extrémizmu – tréningy pre metodické centrá a pracovníkov školstva“ v období tretieho štvrťroka 2005. V rámci tohto projektu boli vyškolení aj pedagógovia Akadémie Policajného zboru. V prípade ďalšieho preškoľovania príslušníkov Policajného zboru zaradených pod Prezídium Policajného zboru gestorom Akadémiou Policajného zboru, budú príslušné ponuky vzdelávania zasielané aj na úrad hraničnej a cudzineckej polície Prezídia Policajného zboru.
Úrad hraničnej a cudzineckej polície Prezídia Policajného zboru bude ďalej na úlohe participovať len v rámci Prezídia Policajného zboru, pretože súčasná paralelná účasť vznikla ešte v rámci predošlých organizačných štruktúr.

1.3 Systematické vzdelávanie sudcov, justičných čakateľov a príslušníkov Zboru väzenskej a justičnej stráže SR v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.
 
Úloha:
Systematické vzdelávanie príslušníkov Zboru väzenskej a justičnej stráže (ďalej len „zbor“) v oblasti ľudských práv v roku 2005 bude zbor realizovať podľa schválenej Koncepcie vzdelávania príslušníkov Zboru väzenskej a justičnej stráže a zamestnancov Zboru väzenskej a justičnej stráže na roky 2004 – 2015. 
Vzdelávanie sa bude realizovať prostredníctvom základného odborného vzdelávania určeného pre príslušníkov zboru, ktorí sú zaradení do prípravnej štátnej služby a sú stanovení na funkcie s plánovanou práporčíckou hodnosťou. Vzdelávanie prostredníctvom špecializovaného odborného vzdelávania je určené pre príslušníkov zboru, ktorí sú zaradení do prípravnej štátnej služby alebo dočasnej štátnej služby a sú ustanovení na funkcie s plánovanou dôstojníckou hodnosťou. 
 
Termín: priebežne
Zodpovední : Zbor väzenskej a justičnej stráže, Justičná akadémia
Finančné zabezpečenie : z rozpočtovej kapitoly MS SR

Plnenie:
V rámci systematického vzdelávania príslušníkov Zboru väzenskej a justičnej stráže bola pozornosť zameraná na multikultúrnu výchovu, oblasť ľudských práv a predchádzanie všetkým formám diskriminácie, rasizmu, xenofóbie, antisemitizmu a ostatných prejavov intolerancie. Uvedená problematika bola zaradená do učebných osnov jednotlivých vzdelávacích aktivít zboru, ktoré prebiehali v zmysle schválenej Koncepcie vzdelávania príslušníkov Zboru väzenskej a justičnej stráže a zamestnancov Zboru väzenskej a justičnej stráže na roky 2004 – 2015 nasledovne:
1.	Základy práva -  medzinárodné organizácie na ochranu ľudských práv (2 h), ústavné právo a Ústava SR (2 h), medzinárodné právne dokumenty a zaobchádzanie s väznenými osobami (1 h), etické princípy práce príslušníka ozbrojených síl (1 h), organizovaná kriminalita a korupcia (2 h).
2.	Penológia – účel a základné zásady výkonu trestu odňatia slobody (1 h), ochrana práv odsúdených, ochrana odsúdených proti neoprávnenému násiliu a ponižovaniu ľudskej dôstojnosti (1 h), problematika diskriminácie, rasizmu, xenofóbie, antisemitizmu a ostatných prejavov intolerancie (1h), postavenie národnostných menšín a etnických skupín na Slovensku (1 h), história a špecifiká rómskej národnostnej menšiny (1 h), špecifiká zaobchádzania s odsúdenými rómskej národnostnej menšiny (1 h).
V roku 2005 sa uskutočnili vzdelávacie aktivity, v ktorých sa predmetnej problematike venovala pozornosť:
-	3 behy Základného odborného vzdelávania,
-	1 beh Špecializovaného odborného vzdelávania I,
-	4 behy Špecializovaného odborného vzdelávania II,
-	2 behy Špecializovaného odborného vzdelávania III.
-	
V oblasti celoživotného vzdelávania príslušníkov zboru navrhli túto problematiku zaradiť:
-	do úrovne odborno-zdokonaľovacieho školenia personálu na jednotlivých ústavoch zboru,
-	do vzdelávania manažmentu zboru,
-	v spolupráci s občianskymi združeniami pokračovať s výcvikovými aktivitami v ochrane ľudských práv na jednotlivých profesijných úrovniach.

1.4 Systematické vzdelávanie prokurátorov a právnych čakateľov prokuratúry v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.
 
Od 1.septembra 2004 začala vykonávať činnosť Justičná akadémia (zriadená zákonom č. 548/2003 Z. z.) – vzdelávacia inštitúcia s celoštátnou pôsobnosťou, ktorá zabezpečuje, organizuje a vykonáva vzdelávanie justičných čakateľov na súdoch, právnych čakateľov na prokuratúre, sudcov, prokurátorov a súdnych úradníkov (súdnych tajomníkov, vyšších súdnych úradníkov a probačných a mediačných úradníkov). V zmysle vyššie uvedeného zákona bude v budúcom období vzdelávacie aktivity v rámci rezortu spravodlivosti a generálnej prokuratúry v predmetnej oblasti (úlohy 1.3 a 1.4)  zabezpečovať Justičná akadémia. Justičná akadémia v roku 2005 v rámci vzdelávacích aktivít sudcov a prokurátorov plánuje tieto aktivity:

Úloha: 
A)  Azylové právo – pracovné stretnutie sudcov vybavujúcich agendu azylového práva 
Tieto pracovné stretnutia budú tematicky zamerané najmä na :
-	-         Systém ochrany ľudských práv vrátane systému ochrany utečencov
-	-         Rozhodovaciu činnosť migračného úradu  - konanie na I. stupni
-	-         Postavenie mimovládnych organizácií v azylovom konaní
Na seminári vystúpia sudcovia Najvyššieho súdu SR a zástupcovia Úradu vysokého komisára OSN pre utečencov. 
 
Termín: 14. - 15. 4. 2005 
Zodpovední: Justičná akadémia
Finančné zabezpečenie: z rozpočtovej kapitoly MS SR

Plnenie:
V dňoch 14. – 15. apríla 2005 sa uskutočnilo v Inštitúte vzdelávania MS SR v Omšení pracovné stretnutie sudcov vykonávajúcich agendu azylového práva za účasti zástupcu Úradu vysokého komisára OSN pre utečencov. Stretnutie moderoval Doc. JUDr. Peter  Kresák PhD., 
právny zástupca Úradu vysokého komisára OSN pre utečencov. Na seminári vystúpilo osem lektorov na témy „Systém ochrany ľudských práv vrátane systému ochrany utečencov“, „Migračná politika a otázky utečencov po vstupe SR do EÚ, postoje verejnosti k utečencom a možnosti zlepšovania verejného povedomia v prospech občanov, „Rozhodovacia činnosť migračného úradu konania na I. stupni“, „Postavenie mimovládnych organizácií v azylovom konaní“, „Pohľad UNHCR na azylový systém SR“, „Judikatúra ESĽP v azylových veciach“. Pracovného stretnutia sa zúčastnilo celkom 35 účastníkov, sudcovia z krajských súdov a Najvyššieho súdu SR, prokurátori Generálnej prokuratúry SR, zástupcovia Úradu hraničnej a cudzineckej polície Prezídia PZ, zástupcovia Slovenského helsinského výboru, zástupcovia Slovenskej humanitnej rady a Spoločnosti ľudí dobrej vôle. Zo spoločného pracovného stretnutia vznikli námety organizovať pracovné stretnutia s predmetnou problematikou v ročných, resp. v polročných intervaloch a to aj s ďalšími navrhovanými témami.

V rámci vzdelávania v oblasti ľudských práv bol v spolupráci s kanceláriou zástupcu SR pred ESĽP uskutočnený v dňoch 24. – 25. januára 2005 seminár na tému „Trestnoprávne aspekty Dohovoru o ľudských právach so zameraním na judikatúru ESĽP“. Lektormi seminára boli JUDr. Pirošíková, koagentka SR v konaní pred ESĽP a JUDr. Čahojová z kancelárie zástupcu SR pre ESĽP. Seminár bol zameraný na témy: „Základné informácie o konaní pred súdom, podmienky priateľnosti sťažnosti“, „Právo na spravodlivé súdne konanie“, „Právo na slobodu a bezpečnosť“, „Zákaz mučenia, neľudského a ponižujúceho zaobchádzania alebo trestu“. Seminára sa zúčastnilo 35 sudcov a prokurátorov. Pre značný záujem o prednášaný problematiku sa seminár uskutočnil opakovanie v dňoch 3. – 4. novembra 2005 s rovnakými lektormi, počet účastníkov 25. 

Úloha:
B) V rámci vzdelávania sudcov a prokurátorov z oblasti psychológie zabezpečí akadémia výchovno-vzdelávací seminár so zameraním na problematiku zabránenia diskriminácie pri rozhodovaní súdov o zverení dieťaťa do starostlivosti a výchovy jednému rodičov (muži, Rómovia a cudzinci). 
 
Termín: II. polrok 2005 
Zodpovední: Justičná akadémia
Finančné zabezpečenie: z rozpočtovej kapitoly MS SR
 
Plnenie:
V dňoch 4. – 5. apríla 2005 bol uskutočnený v súlade s akademickým plánom seminár na tému „Psychologické aspekty práce sudcov“, ktorý bol okrem iného zameraný tiež na problematiku zabránenia diskriminácii pri rozhodovaní súdov o zverenie dieťaťa do starostlivosti a výchovy jednému z rodičov. Seminára sa zúčastnili sudcovia a prokurátori. Lektormi seminára boli Doc. PhD. Jaroslav Skala, PhD. Štefan Matula, PhD.  A Antónia Šotíková.
V dňoch 18.-19. mája 2005 bol v spolupráci s občianskym združením Centrum pre podporu miestneho aktivizmu (ďalej len „CEPA“) uskutočnený v Inštitúte vzdelávania MS SR seminár na tému „Diskriminácia – právne a psychologické aspekty“, ktorý sponzorovala Európska komisia. Seminára sa zúčastnilo celkom 23 účastníkov z radov sudcov a prokurátorov, ktorí pôsobia v Justičnej akadémii ako externí členovia pedagogického zboru. 
V dňoch 17. – 18. októbra 2005 bol v spolupráci s CEPOU realizovaný seminár na tému „Diskriminácia – právne a psychologické aspekty“. Seminára sa zúčastnilo 30 sudcov. Seminár organizačne i finančne zabezpečovala CEPA.

Úloha:
C)  Antidiskriminačný zákon (zák. č. 365/2004 Z. z.) a jeho aplikácia v praxi s poukazom na platné právne akty Európskej únie – spoločný seminár pre sudcov a prokurátorov.
 
Termín: II. polrok 2005 
Zodpovední: Justičná akadémia
Finančné zabezpečenie: z rozpočtovej kapitoly MS SR

Plnenie:
Justičná akadémia v správe zo dňa 28. februára 2005 navrhla v pláne aktivít tiež seminár na tému: „Antidiskriminačný zákon a jeho aplikácia v praxi s poukazom na platné právne akty Európskej únie“. Predmetný seminár nebol zaradený do akademického plánu na druhý polrok 2005 z toho dôvodu, že zákon nie je v praxi dostatočne aplikovaný. Vyžiadaním podkladov zo Slovenského národného strediska pre ľudské práva, najmä zo Správy o dodržiavaní ľudských práv v SR za rok 2004 bolo zistené, že z rozhodovacej činnosti všeobecných súdov je známy len 1 prípad, kde predmetom sporu bolo uplatnenie práva na rovnaké zaobchádzanie.

Úloha:
D) V súvislosti s blížiacim sa termínom účinnosti nových trestnoprávnych noriem bola realizácia vzdelávacieho projektu „Uplatňovanie prostriedkov trestného práva na ochranu ľudských práv, s osobitným dôrazom na postih prejavov rasizmu“ presunutá do roku 2006.  Za účelom ďalšieho vzdelávania prokurátorov vybavujúcich agendu rasovo motivovanej trestnej činnosti v oblasti ľudských práv bude preto pre prokurátorov, najmä na okresných prokuratúrach, zabezpečená potrebná odborná literatúra s tematikou ochrany ľudských práv, s osobitným zameraním na ochranu práv menšín.
Generálna prokuratúra SR bude zároveň naďalej zabezpečovať účasť prokurátorov na podujatiach školskej mládeže, zameraných na výchovu proti rasizmu a ostatným prejavom intolerancie na základe iniciatívy pracovníkov MŠ SR.
 
Termín : II. polrok 2005
Zodpovední : GP SR
Finančné zabezpečenie : 90.000,- Sk 

Plnenie
Generálna prokuratúra v rámci vlastných školení právnych čakateľov venovala zvýšenú pozornosť  problematike rasovo motivovaných trestných činov. V tejto súvislosti kládla dôraz na uplatňovanie nových trestných kódexov (Trestný zákon č. 300/2005 Z. z. a Trestný poriadok č. 301/2005 Z. z.), ktoré sú účinné od 1.1.2006. Generálna prokuratúra vyčlenila na okruh vymedzených trestných činov jedného povereného prokurátora z trestného odboru – oddelenia všeobecnej a násilnej kriminality. Taktiež úzko spolupracuje s poverenými pracovníkmi PPZ, ktorí sú poverení touto agendou. V každom prípade prejavenej iniciatívy zo strany rezortu MŠ SR sa prokurátori zúčastňujú na neformálnych besedách v školách rôznych stupňov a druhov, kde osobitne vysvetľujú problematiku uplatňovania prostriedkov trestného práva, osobitne v boji proti prejavom rasizmu, diskriminácie a ostatným prejavom intolerancie.
Zároveň bola z prostriedkov akčného plánu zabezpečená odborná literatúra pre všetky krajské a okresné prokuratúry, predovšetkým pre potreby prokurátorov vybavujúcich agendu rasovo motivovanej trestnej činnosti. 
 
1.5. Systematické vzdelávanie zdravotníckych pracovníkov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.
 
Úloha:
Ministerstvo zdravotníctva SR (ďalej len „MZ SR“) bude zabezpečovať vzdelávanie zdravotníckych pracovníkov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie, predovšetkým v zmysle smerníc EÚ 2000/43/EC a 2000/78/EC a „tzv. antidiskriminačného zákona“. MZ SR bude ďalej podporovať školiace aktivity aj v oblasti poskytovania informácií o právach pacientov, prístupu k zdravotnej dokumentácii a problematike informovaného súhlasu, aby sa zabezpečil rovný prístup k zdraviu pre všetky skupiny obyvateľstva.
 
MZ SR a Slovenská zdravotnícka univerzita (ďalej len „SZU“) v Bratislave zrealizujú projekt s názvom „Systematické vzdelávanie zdravotníckych pracovníkov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie“. Koordinačným pracoviskom bude Fakulta verejného zdravotníctva a riešiteľskými pracoviskami Fakulta ošetrovateľstva a zdravotníckych odborných štúdií, Fakulta zdravotníckych špecializačných štúdií, Fakulta verejného zdravotníctva, Ústav spoločenských vied a vedeckovýskumná základňa SZU.
V rámci projektu budú v roku 2005 organizované trojdňové školiace akcie pre rómskych asistentov v problematike ochrany zdravia a prevencie osôb v troch mestách SR (Bratislava, Banská Bystrica, Košice). Zároveň bude zabezpečená dotlač publikácie „Aké máme práva a povinnosti ako pacienti?“ v maďarskom jazyku na distribúciu občanom patriacich k maďarskej národnostnej menšine.
SZU taktiež:
-         zaradí problematiku rovnosti v zdraví do postgraduálneho vzdelávania zdravotníckych pracovníkov a do predmetu štúdia Master of Public Health (Katedra medicínskeho práva a Katedra etiky),
-         zaradí témy zamerané na predchádzanie diskriminácie do námetov pre diplomové a dizertačné práce, 
-         zaradí problematiku prevencie chorôb a podpory zdravia do všetkých školiacich akcií lekárov (najmä praktických lekárov pre dospelých, pediatrov, gynekológov a lekárov verejného zdravotníctva), sestier, verejných zdravotníkov
-         bude organizovať vzdelávacie aktivity pre rómskych asistentov v problematike ochrany zdravia a prevencie chorôb
-         vypracovanie, vytlačenie a distribúcia informatívnych materiálov zdravotnovýchovného charakteru.
 
SZU pripravuje pre akademický rok 2005/2006 vzdelávací program v oblasti „Terénna práca v rómskej komunite,“ zameraný na charakteristiku a špecifiká terénnej práce v rómskych osadách, psychosociálne aspekty terénnej práce, špecifiká interakcie zdravotnícki pracovníci a rómski občania, primárna prevencia, sekundárna prevencia a jej aplikácia v špeciálnych podmienkach rómskych komunít, chorobnosť rómskej populácie, spolupráca s pracovníkmi, ktorí pracujú v rómskych komunitách. Pracovná skupina zložená zo zástupcov všetkých fakúlt SZU pripravuje metodickú príručku, ktorú vydá univerzita pre potreby učiteľov pri vzdelávacích aktivitách SZU, obsahovo zameranú na problémy rómskej populácie. SZU zároveň plánuje vydať v roku 2005 knižnú publikáciu s názvom „Verejné zdravotníctvo“, ktorá bude obsahovať časť zameranú na preventívnu medicínu a komunitnú medicínu – preventívnu starostlivosť o zraniteľné skupiny, s úzkou orientáciou na oblasť rómskej populácie.
 
Termín: priebežne v roku 2005
Zodpovední : MZ SR, SZU 
Finančné zabezpečenie: 165 000,- Sk  

Plnenie:
SZU
V roku 2005 bola vydaná publikácia TÓTH, K., HEGYI, L.: Betegként milyen jogok illetnek meg és mik a kötelességeink? Bratislava: Charis, 2005, v náklade 2000 ks. Distribúcia pre oblasť južného Slovenska prebieha. Zároveň sa dňa 15. 12. 2005 uskutočnilo školenie rómskych asistentov prostredníctvom Regionálneho úradu verejného zdravotníctva v Banskej Bystrici v problematike ochrany zdravia a prevencie chorôb, ktorého sa zúčastnilo 43 osôb. 
Boli vydané učebné texty: L. Hegyi a kol.: Základy sociálnej práce pre verejné zdravotníctvo (Bratislava:HERBA,2005). V týchto učebných textoch je spracovaná problematika ochrany a podpory zdravia rómskej komunity v samostatnej kapitole, ktorej autorom je h. doc. MUDr. Ivan Bartošovič, PhD. a témou doktorandského štúdia Mgr. Silvie Žultákovej bola problematika výchovy k zdraviu tehotných rómskych žien a skúmanie možností znižovania perinatálnych rizík.
Fakulta verejného zdravotníctva SZU vytvorila nové pracovisko: Katedru komunitnej medicíny. V rámci pedagogických úloh tejto katedry sa vyučuje v bakalárskom študijnom programe problematika práce v rómskych komunitách so zameraním na zabránenie diskriminácie pri prevencii chorôb a ochrane zdravia.
V rámci predmetu Sociálna práca sa naďalej sa vyučuje problematika sociálnych determinantov zdravia a prevencie chorôb v rómskej populácii v bakalárskom štúdiu a štúdiu MPH na Katedre výchovy k zdraviu a medicínskej pedagogiky. Téma diskriminácie sa vyučuje taktiež v programe Master of Public Health  v rámci predmetu Starostlivosť o starších ľudí. 
Téma diskriminácie a boja proti nej je zaradená do učebných osnov Katedry medicínskej etiky. Práva pacientov sa vyučujú najmä pod gestorstvom Katedry medicínskeho práva, ale aj v rámci iných odborných predmetov, ako je napr. Starostlivosť o starších ľudí,  v bakalárskom štúdiu a štúdiu MPH. Tematika je predmetom prednášok na  Fakulte verejného zdravotníctva, Fakulte ošetrovateľstva a zdravotníckych odborných štúdií a na Fakulte zdravotníckych špecializačných štúdií  SZU v Bratislave. 

1.6 Systematické vzdelávanie zamestnancov zariadení sociálnych služieb a zamestnancov úradov práce, sociálnych vecí a rodiny v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Úloha: 
A) Ministerstvo práce, sociálnych vecí a rodiny SR (ďalej len MPSVR SR) bude zabezpečovať systematické (cyklické) vzdelávanie zamestnancov pôsobiacich v štátnej službe, zamestnancov pri výkone práce vo verejnom záujme, pracujúcich na úradoch práce, sociálnych vecí a rodiny  ako aj v zariadeniach sociálnych služieb v oblastiach predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie v súlade s prijatým zákonom č. 365 /2004 Z. z o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov („antidiskriminačný zákon“), ako aj  v zmysle zákona č. 283/1995 Z. z o utečencoch č. v znení neskorších predpisov a zákona č. 283/1995 Z. z  o azyle.
Tematické vzdelávacie okruhy:
- Uplatňovanie zákona č.365/2004 Z. z. antidiskriminačný zákon pri výkone práce pracovníkov úradov práce sociálnych vecí a rodiny s dlhodobo nezamestnanými a sociálne vylúčenými občanmi
- Implementácia programu podpory komunitnej sociálnej práce v obciach so zreteľom na akceptáciu  multikultúrneho charakteru obcí
-  Koncepčné a strategické dokumenty prijaté vládou SR v oblasti rovnosti príležitostí
-  Zosúlaďovanie rodinného a pracovného života – rodová rovnosť a prístup na trh práce
 
Termín: apríl – november 2005
Zodpovední: MPSVR SR
Finančné zabezpečenie: z rozpočtovej kapitoly MPSVR SR

Plnenie:
Zriaďovanie stredísk osobnej hygieny a práčovní
V roku 2004 podporilo MPSVR SR zriadenie stredísk osobnej hygieny a práčovní v desiatich obciach. Celkovo bolo na tento účel uvoľnených formou dotácií 12 mil. Sk.
V roku 2005 podporilo MPSVR SR zriadenie stredísk osobnej hygieny a práčovní v ôsmich obciach. Celkovo bolo na tento účel uvoľnených formou dotácií 8 mil. Sk.
V súčasnosti ministerstvo monitoruje a analyzuje výsledky činnosti siedmich  zariadení a ich účelnosť. 
Program podpory rozvoja komunitnej sociálnej práce v obciach
V roku 2005 ministerstvo začalo realizovať Program podpory rozvoja komunitnej sociálnej práce v obciach, ktorý bude vykonávaný v rokoch 2005 – 2007 v celkovom rozpočtovom náklade 363 000 000,- Sk.
Program je zameraný na zlepšenie životnej situácie a integráciu sociálne vylúčených komunít s ohľadom na ich špecifické potreby a podmienky prostredníctvom nevyhnutnej osobitnej pomoci.
Program koordinuje Fond sociálneho rozvoja.  V súčasnosti v  programe pracuje 217 komunitných sociálnych pracovníkov, 374 asistentov komunitných sociálnych pracovníkov a 17 koordinátorov komunitnej sociálnej práce. 
Realizovanie seminárov MPSVR SR v oblasti antidiskriminačnej politiky    
MPSVR SR v roku 2005 spoluorganizovalo v spolupráci so Slovenským národným strediskom pre ľudské práva sériu vzdelávacích a informačných seminárov a  workshopov na tému antidiskriminačnej legislatívy v  SR a problematiku rodovej rovnosti v SR. Jednou z cieľových skupín boli zamestnanci úradov práce, sociálnych vecí a rodiny, hlavne z odborov služieb zamestnanosti. Školenia prebiehali aj v spolupráci s Ústredím práce, sociálnych vecí a rodiny a miestami školenia boli sídelné mestá vyšších územných celkov. Spolu sa školení od apríla do mája roku 2005 zúčastnilo okolo 160 zamestnancov úradov práce, sociálnych vecí a rodiny z celého Slovenska. Obsah školenia bol zameraný na antidiskriminačnú legislatívu SR, na prípadové štúdie v tejto oblasti. Školenia boli jednodňové, dopoludnia sa prednášala teoretická časť a popoludnie bolo vyhradené pre prípadové štúdie a skúsenosti z praxe. Finančné náklady týchto školení boli pokryté z projektu Slovenského národného strediska pre ľudské práva.

Úloha:
B) Slovenské národné stredisko pre ľudské práva (ďalej len „SNSĽP“) v spolupráci so ZMOS organizačne zabezpečia priebeh projektu: „Vzdelávacie aktivity zamerané na dodržiavanie niektorých sociálnych práv a práva na vzdelávanie podľa Ústavy SR a zákonov SR obcami“. MPSVR SR a krajské súdy SR budú spolupracovať so SNSĽP pri zabezpečovaní prednášateľov na dvoch seminároch na tieto témy:
1.Základné právo na pomoc v hmotnej núdzi v rozhodovacej právomoci územnej samosprávy  (obcí, vyšších územných celkov). Dodržiavanie zásady rovnakého zaobchádzania podľa antidiskriminačného zákona najmä pri zabezpečovaní tohto základného práva. 
2. Právo na vzdelanie a jeho uplatňovanie v rozhodovacej právomoci územnej samosprávy (obcí a vyšších územných celkov). Dodržiavanie zásady rovnakého zaobchádzania podľa antidiskriminačného zákona najmä pri zabezpečovaní tohto základného práva. 
Projekt súvisí s reformou verejnej správy, osobitne s prechodom niektorých pôsobností štátu a vyšších územných celkov na obce. Cieľom vzdelávania je poskytnúť účastníkom seminárov aktuálne informácie z oblasti administratívneho práva, týkajúce sa rozhodovacej pôsobnosti obce pri vydávaní vybraných individuálnych rozhodnutí, ako aj o antidiskriminačnom zákone, jeho uplatňovaní pri výkone činnosti volených predstaviteľov a zamestnancov územnej samosprávy a tiež o problémoch, ktoré sa vyskytli počas prvého roka od účinnosti tohto zákona. V rámci projektu sa uskutoční 6 jednodňových seminárov vo vybraných VÚC, s predpokladaným počtom účastníkov cca 50 na jednom seminári.
 
Termín: jún 2005
Zodpovední: SNSĽP v spolupráci so ZMOS
Finančné zabezpečenie: rozpočet SNSĽP

Plnenie 
ZMOS v spolupráci so Slovenským národným strediskom pre ľudské práva a za odbornej garancie lektorov z  krajských súdov v Košiciach, Banskej Bystrici a Trnave, Ministerstva práce, sociálnych vecí a rodiny SR a SNSĽP zorganizovalo v júni 2005 sériu 6 odborných 1- dňových seminárov na tému „Právo občanov Slovenskej republiky a cudzincov žijúcich na území Slovenskej republiky, na zákonom garantované sociálne služby a sociálno-právnu ochranu detí, ktoré sú poskytované obcami“. Seminár bol obsahovo zameraný na :
•	opatrovateľskú službu (problémy prístupu, rozsahu, dostupnosti a financovania,)
•	poskytovanie inštitucionálnej starostlivosti (domovy sociálnych služieb, dôchodcov, penzióny)
•	rozhodovací proces pri priznávaní sociálnych služieb s ohľadom na dodržiavanie zásady rovnakého zaobchádzania (náležitosti rozhodnutí, opravné prostriedky a právne následky nesprávneho rozhodnutia)
•	sociálno-právna ochrana detí (návrh zákona )
Semináre sa uskutočnili v Michalovciach, Rimavskej Sobote, Spišskej Novej Vsi, Dolnom Kubíne, Nových Zámkoch a v Piešťanoch. Zúčastnilo sa ich cca 200 starostov obcí, odborných zamestnancov  miest a obcí, ako aj zamestnancov zariadení sociálnych služieb.  		

1.7 Systematické vzdelávanie príslušníkov ozbrojených síl SR, vojakov povinnej služby, ako i zamestnancov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 
 
Úloha:
Ministerstvo obrany SR („ďalej len MO SR“) bude i v roku 2005 pokračovať vo vzdelávaní profesionálnych vojakov a zamestnancov štátnej a zamestnancov pri výkone práce vo verejnom záujme v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. Hlavnými aktivitami budú prednášky v rámci vojensko-občianskej výchovy pre vojakov povinnej služby a prednášky v rámci spoločenskovedných seminárov pre profesionálnych vojakov a zamestnancov. Činnosť veliteľov je v oblasti výchovy zameraná na efektívne presadzovanie etického kódexu príslušníka ozbrojených síl SR do života štábov a jednotiek. Podľa štandardov správania a konania profesionálnych síl SR uvedených v Etickom kódexe profesionálneho vojaka ozbrojených síl SR, vydanom v roku 2004, je v ozbrojených silách SR neprípustná akákoľvek diskriminácia na základe funkcie profesionálneho vojaka, vojenskej hodnosti, pohlavia, sexuálnej orientácie, fyzickej, psychickej a majetkovej prevahy, rasových, národnostných, náboženských a sociálnych rozdielov.  
Ozbrojené sily SR budú naďalej pokračovať v implementácii zásad medzinárodného humanitného a vojnového  práva do výchovy a výcviku  vojsk.
 
Termín: priebežne
Zodpovední: MO SR
Finančné zabezpečenie: z rozpočtovej kapitoly MO SR

Plnenie:
Vzdelávanie zamerané na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie bolo v roku 2005 zabezpečené v rámci vojensko-občianskej výchovy pre vojakov povinnej služby a  pre profesionálnych vojakov a zamestnancov v rámci spoločensko-vedných seminárov. Bolo realizované formou prednášok a besied vo veliteľstvách OS SR, ako aj v útvaroch a zariadeniach OS SR. 
OS SR naďalej pokračovali v implementácii zásad medzinárodného humanitného a vojnového práva do výchovy a výcviku vojsk. V septembri 2005 realizoval odbor vzdelávania a kvality života Štábu personálneho manažmentu seminár s uvedenou tematikou za účasti zahraničného lektora z Medzinárodného červeného kríža. Uvedené aktivity prispeli k rozvoju výchovy príslušníkov OS SR k ľudským právam, zvlášť k pripravenosti zachovávať ľudské práva v prípade nasadenia a ozbrojeného konfliktu.  
            
1.8 Systematické vzdelávanie zamestnancov v štátnej službe a zamestnancov pri výkone práce vo verejnom záujme v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.
 
Úloha:
SNSĽP v spolupráci so ZMOS, Migračným úradom MV SR, MS SR, MZV SR, MPSVR SR, súdmi Slovenskej republiky a mimovládnymi organizáciami zrealizuje projekt s názvom „Ochrana a dodržiavanie ľudských práv a slobôd predstaviteľmi územnej samosprávy“. Ide o systematické, každoročne sa opakujúce vzdelávanie predstaviteľov obcí, vedúcich zamestnancov obecných úradov a príslušníkov obecnej polície formou dvojdňových pobytových kurzov. Cieľom projektu je zvyšovanie spoločenského a právneho vedomia predstaviteľov územnej samosprávy a ďalšie pôsobenie na obyvateľov obcí s cieľom eliminovať prejavy diskriminácie, xenofóbie a iných prejavov neznášanlivosti, ako aj získanie vedomostí v oblasti ľudských práv.

Termín: september – december 2005
Zodpovední : SNSĽP
Finančné zabezpečenie: 500.000,- Sk

Plnenie:
Projekt: Ochrana a dodržiavanie ľudských práv a slobôd predstaviteľmi územnej samosprávy
(Škola územnej samosprávy) bol realizovaný v októbri – decembri 2005. Dvojdňové pobytové cykly školení pre predstaviteľov územnej samosprávy (volení predstavitelia orgánov územnej samosprávy, zamestnanci úradov územnej samosprávy) sa uskutočnili v spolupráci so Združením miest a obcí Slovenska za odbornej garancie prednášateľov z Ministerstva práce, sociálnych vecí a rodiny Slovenskej republiky, Ministerstva vnútra Slovenskej republiky, Migračného úradu Ministerstva vnútra Slovenskej republiky, Najvyššieho súdu Slovenskej republiky. Prednášateľmi boli aj zamestnanci Úradu vysokého komisára OSN pre utečencov – zastúpenie v Slovenskej republike, prednosta mestského úradu v Humennom, kde bude zriadený utečenecký tábor a zamestnanci Slovenského národného strediska pre ľudské práva. Tieto cykly školení pre predstaviteľov územnej samosprávy sa uskutočnili v dňoch 17.-18. 10. 2005 v Bardejovských Kúpeľoch a 19. - 20. 10. 2005 v Rajeckých Tepliciach. Na seminároch sa celkovo zúčastnilo 148 predstaviteľov územnej samosprávy.
Účelom projektu bolo zvýšenie spoločenského a právneho vedomia volených predstaviteľov územnej samosprávy i zamestnancov úradov územnej samosprávy a pôsobenie na obyvateľov obce/  v snahe eliminovať prejavy diskriminácie, xenofóbie a iných prejavov neznášanlivosti.
Cieľom projektu bolo získanie vedomostí a posilnenie zručností predstaviteľov územnej samosprávy, ktoré priamo súvisia s dodržiavaním a ochranou ľudských práv s osobitným zreteľom na zákaz diskriminácie pri uplatňovaní ľudských práv.
Obsah odborných seminárov bol zameraný tak, aby účastníci po absolvovaní dvojdňového školenia a vykonaní testu: 
•	mali vedomosti z oblasti práva o postavení obce a o rozhodovacej právomoci jej orgánov podľa Ústavy Slovenskej republiky, ústavných zákonov, zákonov , najmä zákona o obecnom zriadení , zákona o prenesení právomocí na obce a vyššie územné celky z okresných úradov a krajských úradov,
•	boli schopní prakticky uplatňovať získané vedomosti pri vydávaní všeobecne záväzných nariadení obce (vyššieho územného celku), pri vydávaní individuálnych rozhodnutí o právach obyvateľov obce(vyššieho územného celku) s možnými právnymi dôsledkami nesprávneho úradného postupu alebo nesprávneho rozhodnutia,
•	vedeli uplatňovať antidiskriminačný zákon ako zamestnanci úradov územnej samosprávy i ako volení funkcionári a orgány územnej samosprávy, 
•	aby vedeli aplikovať poznatky získané z výkladu zákona o pobyte cudzincov a zákona o azyle, ako aj informácie o postavení utečencov, t.j. cudzincov nelegálne sa zdržiavajúcich na našom území i tých, z nich ktorí požiadali o azyl v zariadeniach na území Slovenskej republiky,
•	poznali prostriedky ochrany porušenia ľudských práv a spôsob ich uplatnenia podľa práva Slovenskej republiky i medzinárodného práva.
Okrem odborného výkladu problematiky, overenia vedomostí, o čom dostal každý účastník osvedčenie, bol všetkým poskytnutý súbor dokumentov vrátane zákonov a štúdií vypracovaných prednášateľmi, týkajúcich sa preberanej problematiky a tiež publikácia od autorov Orosza, L. a Mazáka, J.: Obce a samosprávne kraje v konaní pred Ústavným súdom Slovenskej republiky, Mayor Group, s. r. o., Košice /z knižničného fondu Slovenského národného strediska pre ľudské práva/.

 
1.9 Systematické vzdelávanie študentov stredných a vysokých škôl v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Úloha:
A) V dňoch 16. - 17. 3. 2005 sa v Liptovskom Jáne pod záštitou a za osobnej účasti podpredsedu vlády SR Pála Csákyho uskutočnilo celoštátne kolo VII. ročníka Olympiády ľudských práv stredoškolskej mládeže. Jeho súčasťou bola i obhajoba esejí súťažiacich žiakov, ktorých tematika sledovala výlučne ľudsko-právnu problematiku vrátane tematiky diskriminácie, rasizmu, xenofóbie, antisemitizmu a ostatným prejavom intolerancie(„Som alebo nie som rasista?“, „Mám 54 rokov, stredoškolské vzdelanie - hľadám prácu“, „Som nepatrný človiečik malého národa vo veľkej Európe“, „ Civilizovaní ľudia by nemali stavať múry“, „Osvienčim“..). 
Na pokrytie všetkých nákladov sú zabezpečené granty od EÚ, nadácií, sponzorov, na finančnom zabezpečení sa okrem ministerstva (prostredníctvo Iuventy) zúčastňujú aj ďalšie subjekty, napr. UNESCO, katedra pre výchovu k ľudským právam UK Bratislava, Hnutie Human, mesto Liptovský Mikuláš, informačná kancelária Rady Európy a i.   
 
Termín: 16.-17.3 2005
Zodpovední : MŠ SR
Finančné zabezpečenie: z rozpočtovej kapitoly MŠ SR

Plnenie:
V roku 2005 sa pod záštitou podpredsedu vlády SR pre ľudské práva Pála Csákyho uskutočnil VII. ročník súťaže stredoškolskej mládeže Olympiáda ľudských práv. Jeho súčasťou bolo riešenie prípadových štúdií z Európskeho súdu pre ľudské práva a obhajoba esejí, napr. na tému Som alebo nie som rasista, Civilizovaní ľudia by nemali stavať múry, Oswienčim..

Úloha:
B) Multikultúrne vzdelanie s dôrazom na holokaust a antisemitizmus
Nadácia Milana Šimečku v rámci svojho projektu Multikultúrne vzdelávanie zorganizuje víkendovú školu multikulturalizmu. Základným cieľom projektu je poskytnúť učiteľom a učiteľkám základných a stredných škôl ako aj študentom pedagogickej fakulty  nové poznatky a informácie o mechanizmoch ochrany ľudských práv, princípoch a formách multikultúrnej spoločnosti. Nemenej dôležitým cieľom stretnutí je narušiť stereotypné vnímanie jednotlivých problémov, poukázať na xenofóbiu a netoleranciu našej spoločnosti. Nadácia Milana Šimečku v roku 2005 zorganizuje štyri viacdňové semináre pre stabilnú skupinu učiteľov a  víkendovú školu pre študentov pedagogickej fakulty. 
Z finančných zdrojov akčného plánu sa zabezpečí jedna z aktivít projektu Multikultúrne vzdelávanie, konkrétne - víkendová škola multikulturalizmu. Cieľovou skupinou tejto aktivity bude skupina 25 študentov Katedry etickej a občianskej výchovy Pedagogickej fakulty UK.
Program víkendovej školy pripraví nadácia v spolupráci s Katedrou etickej a občianskej výchovy Pedagogickej fakulty UK, Združením Orava pre demokraciu vo vzdelávaní a ďalšími lektormi z metodických centier a partnerských MNO. Od študentov sa počas víkendovej školy očakáva aktívna participácia na vytváraní a testovaní interaktívnych a inovatívnych  foriem výučby a metodických materiálov. 
V súvislosti s plánovaným vstupom Slovenskej republiky do Pracovnej skupiny pre medzinárodnú spoluprácu v oblasti vzdelávania, zachovania pamiatky a výskumu holokaustu (pozri Návrh predložený Ministerstvom zahraničných vecí SR do medzirezortného pripomienkového konania pod rez. č. 141.113/2005-OĽPR dňa 24.8.2005) budú zároveň zintenzívnené vzdelávacie a informačné aktivity súvisiace s pamiatkou holokaustu a problematikou antisemitizmu.

Termín: september - december 2005
Zodpovední : Nadácia Milana Šimečku
Finančné zabezpečenie: 537.400,- Sk

Plnenie:
Víkendová škola multikulturalizmu sa uskutočnila v penzióne Dúha v Senci, v termíne 25. - 27. 11. 2005. Bola pripravená v spolupráci s katedrou etickej a občianskej výchovy, konkrétne s vedúcim katedry Doc. PhDr. Erichom Mistríkom, CSc. a vyučujúcou   PhDr. Vlastou Dúbravovou. Víkendovej školy sa zúčastnilo  21 študentov prevažne 2. až 4. ročníka. Z toho 16 študentov z katedry Občianskej a etickej výchovy Pedagogickej Fakulty v Bratislave a 6 študentiek Gréckokatolíckej fakulty v Prešove  z odboru Animátor voľného času jeden študent katedry špeciálnej pedagogiky.   
V priebehu víkendového programu mali účastníci v prvom dni (25.11.2005) možnosť nahliadnuť do súčasnej debaty o multikulturalizme, ktorá v posledných 6 mesiacoch prebehla v denníku SME a na základe formálnej analýzy textov metódami potom sami diskutovali o východiskách, kladoch a záporoch multikulturalizmu. Toto cvičenie bolo tiež prípravnou aktivitou na diskusiu s večerným hosťom Prof. Kusým, ktorý tiež publikoval v SME.
Druhý deň bol zameraný na tému národnostných menšín, konkrétne židovskú a rómsku. Na základe projektov realizovaných NMŠ a jej know-how bol program sústredený najmä na otázky kultúry (z antropologickej perspektívy) a slovenské dejiny 20. storočia -  holokaust. Študenti mali možnosť diskutovať o metódach, prístupoch a materiáloch, ktoré NMŠ navrhuje pre holokaustové vzdelávanie.  
Záverečný deň bol venovaný interaktívnym, zážitkovým a experimentálnym metódam, ktoré sú v súčasnosti považované za základ multikultúrnej výchovy založenej na aktívnej participácii, kritickom myslení a empatii. Dramatická výchova poslúžila ako kreatívne podhubie pre otvorenie niekoľkých tém. Keďže ani na Pedagogickej fakulte UK a na VŠMU nie je možnosť študovať dramatickú výchovu, hosťom bola absolventka pražskej DAMU, odbor dramatická výchova. 
Záver programu bol venovaný „novým menšinám“, téme, ktorej sa NMŠ venuje od leta 2005. Počas diskusie s lektorom vietnamského pôvodu (Slovák vietnamského pôvodu) mali účastníci možnosť pochopiť fázy migrácie jednej skupiny ľudí na Slovensko, dôvody a dôsledky migrácie a boli konfrontovaní s osobou s niekoľkonásobnou identitou. 

Ďalšie vzdelávacie a informačné aktivity súvisiace s pamiatkou holokaustu a problematikou antisemitizmu
V roku 2002 vydala Nadácia Milana Šimečku publikáciu Videli sme holokaust  v slovenskom jazyku. Kniha je reflexiou členov výskumného tímu projektu „Oral history - Osudy tých, ktorí prežili holokaust“ (nahrávanie životných príbehov židovských a rómskych preživších na videozáznam – stále jediný projekt realizovaný na Slovensku), tento projekt na Slovensku koordinovala a realizovala NMŠ v rámci medzinárodného projektu s univerzitou v Yale a Holocaust Memorial Museum vo Washingtone, v USA. Ide o jedinečnú publikáciu o projekte, jeho priebehu, poznatkoch, ktoré priniesol a o dobe, v ktorej sa realizoval. Jednotliví spoluautori hovoria o svojom vnímaní projektu, ako na nich vplývala práca na ňom. Zároveň kniha prináša ukážky z výpovedí tých, ktorí prežili holokaust, o židovskej, aj rómskej komunite na Slovensku pred, počas aj po holokauste.
Anglická verzia vydaná v rámci Akčného plánu v roku 2005 je dôležitým krokom do sveta, dôležitým pokračovaním projektu, je správou nielen o NMŠ, jej projekte a výsledkoch práce, ale aj možnosťou nadviazania kontaktov s potenciálnymi pracovnými partnermi. Rovnako je to pozitívna informácia o Slovensku a jeho kritickým vyrovnávaním sa s vlastnými modernými dejinami.
V anglickej publikácii bude uverejnený aj text Martina Bútoru, vďaka ktorému sa projekt „Osudy tých, ktorí prežili holokaust“, začal realizovať aj na Slovensku. V širších súvislostiach v ňom reflektuje projekt dobu, v ktorej sa na Slovensku realizoval, ako aj význam, ktorý mal a má.
Workshop Stratení susedia bol súčasťou širšie koncipovaného dlhodobého projektu „Stratení susedia – zabudnutá história“, ktorý NMŠ realizuje v spolupráci so strednými školami od šk. roku 2002/2003. V rámci projektu sa študenti interaktívnym, inovatívnym spôsobom zoznamujú s lokálnou históriou svojho rodného mesta/obce. Počas pátrania po susedoch, ktorí sa stratili počas vojnového slovenského štátu z priestorov ich lokality, sa oboznamujú so životom v nej, osudmi obyvateľov. Na workshope v Trenčíne (21.-22. 10. 2005) sa stretlo 15 stredoškolských pedagógov a študentov zo Slovenska a Českej republiky (hlavná koordinátorka projektu „Zmizelí sousedé“, lektorka VC Židovského múzea v Prahe, dvaja študenti zapojení v projekte). Siedmi z nich vystúpili z prezentáciami výsledkov vlastných bádaní v rámci projektu, resp. s informáciou o mimoškolských aktivitách podobného zamerania). Historička PhDr. Katarína Hradská, PhD.  predniesla prednášku na tému Práca s historickými dokumentmi. Špeciálnou skupinou na workshope boli metodici Metodicko-pedagogického centra v Trenčíne (z plánovaných piatich sa zúčastnili dvaja). Toto centrum, s pôsobnosťou v celom trenčianskom kraji sa akreditovalo pred začatím šk. roku 2005/2006. Zámer bol prostredníctvom metodikov rozšíriť informáciu o projekte na všetky stredné školy tohto kraja. Následne sa dňa 23. 10. 2005  konalo pracovné stretnutie o ďalšej spolupráci v rámci projektov „Stratení susedia – zabudnutá história“ a českým „Zmizelí sousedé“. Spolupráca trvá od roku 2003, v rámci nej sa prezentovali študentské práca v rámci pražského festivalu židovskej kultúry Devět bran (jún 2004  a 2005). Výsledkom stretnutia bolo rozhodnutie sprostredkovať na slovenských stredných školách komplexnú informáciu o výsledkoch študentských prác v projekte „Zmizelí sousedé“, v podobe putovnej výstavy študentských posterov. 

2. Zintenzívnenie systematického vzdelávania a mienkotvornej činnosti zamestnancov v štátnej službe, zamestnancov pri výkone práce vo verejnom záujme a žiakov stredných škôl vo vzťahu k migrantom ako aj poskytovanie právnej pomoci samotným migrantom.
 
Úlohy zamerané na systematické vzdelávanie a zintenzívnenie mienkotvornej činnosti zamestnancov v štátnej službe, zamestnancov pri výkone práce vo verejnom záujme a žiakov základných a stredných škôl vyplývajú z potreby zlepšovania miery otvorenosti a pozitívnosti slovenského obyvateľstva vo vzťahu k iným kultúram. Prieskumy verejnej mienky ukazujú, že nezáujem, strach a intolerancia k cudzincom sú súčasťou každodenného života. Z tohto faktu vyplýva reálna potreba pripraviť obyvateľstvo aj na viacfarebnú, multikultúrnu spoločnosť. V súvislosti so vstupom SR do EÚ je vysoko aktuálne a celospoločensky prospešné zaoberať sa otázkami xenofóbie či rasovej diskriminácie a cestou informovania verejnosti o migračnej politike a o azylovej problematike pripraviť obyvateľov SR na život v multikultúrnej spoločnosti.

Plnenie: 
V zmysle uznesenia č. 11 zo dňa 12.1.2005, ktorým vláda SR schválila Koncepciu migračnej politiky SR, bolo ministrom školstva schválené Rozpracovanie Koncepcie migračnej politiky SR na podmienky rezortu školstva, obsahujúce  časové, vecné a finančné plnenie prijatých úloh. 

2.1 Príprava a realizácia aktivít zameraných na zvýšenie informovanosti žiakov základných a stredných škôl smerom k migrantom v spolupráci s mimovládnymi organizáciami a inými inštitúciami.

Úloha: 
Slovenská humanitná rada pripraví a zrealizuje projekt s názvom „Mosty k tolerancii II“,  ktorý je pokračovaním aktivít z roku 2004 a predstavuje sériu osvetových prednášok, predovšetkým pre žiakov a študentov základných a stredných škôl. Ich zámerom je priblížiť a následne minimalizovať všetky formy a prejavy diskriminácie, xenofóbie, rasizmu a intolerancie v úzkom súvise s azylovou problematikou. Projekt má za cieľ efektívne a pozitívne ovplyvniť verejnú mienku v danej problematike a zvýšiť povedomie obyvateľov SR žijúcich v oblastiach a regiónoch, v ktorých sa azylové zariadenia nachádzajú (Adamov, Brezová pod Bradlom, Rohovce, Gabčíkovo). SHR si ďalej kladie za ciel špecifikovať pojem integrácie ako vyváženej stabilnej možnosti etnickej skupiny zúčastňovať sa spoločensko–ekonomického života krajiny, na základe rovnakých príležitosti bez ohrozenia svojej identity (jazykovej či kultúrnej), ktorá svojou špecifickosťou prispieva ku kultúrnemu bohatstvu spoločnosti. Cieľom je tiež vyzdvihnúť dôležitosť miery integrácie menšín a ich spolužitie s majoritnou spoločnosťou ako jednou z dôležitých podmienok fungovania Slovenska v EU.
Realizáciu prednášok a seminárov zabezpečia odborníci zo Slovenskej humanitnej rady. 
 
Termín: september– december 2005
Zodpovední : školitelia Slovenskej humanitnej rady
Finančné zabezpečenie: 128 000,-  Sk

Plnenie:
V septembri roku 2005 Slovenská humanitná rada nadviazala na ideovú koncepciu projektu „Mosty k tolerancii“ – dofinancovaného z prostriedkov Úradu vlády SR v predchádzajúcom období. Osvetové prednášky o utečencoch sa Slovenská humanitná rada snažila organizovať najmä v regiónoch s azylovými zariadeniami nachádzajúcimi sa na území západného Slovenska – Záchytný tábor Adamov, Záchytný tábor Rohovce, Pobytový tábor Brezová pod Bradlom, Pobytový tábor Gabčíkovo a Útvar hraničnej a cudzineckej polície Medveďov. Z predchádzajúcich skúseností Slovenskej humanitnej rady z práce v týchto regiónoch vzišlo zistenie, že je podstatné a dôležité, aby ľudia žijúci v tesnej blízkosti z utečencami (žiadateľmi o azyl a azylantmi) vedeli, kto sú a prijali ich medzi seba. Slovenská humanitná rada sa vo svojom úsilí snažila tieto prednášky smerovať najmä na základné, stredné školy, či už gymnáziá, alebo stredné odborné učilištia., kde vyrastá nová generácia uvedomelých občanov a do ktorej vedomia sa podobný typ informácií dostáva pomerne ľahko. Besedy sa konali prevažne na hodinách etickej výchovy, občianskej náuky interaktívnou formou. Obsah a forma besedy sa prispôsobovali vekovej a mentálnej úrovni cieľovej skupiny, ktorej bola beseda venovaná. Spolu bolo vykonaných 27 besied s 782 žiakmi na 14 školách.

2.2  Príprava a realizácia prednášok zameraných na zvýšenie informovanosti zamestnancov v štátnej službe a zamestnancov pri výkone práce vo verejnom záujme smerom k migrantom v spolupráci s mimovládnymi organizáciami a inými inštitúciami.
 
Úloha:
Migračný úrad SR sa bude spolupodieľať na úlohe Spoločnosti ľudí dobrej vôle, projekte pod názvom „Právo na azyl znamená právo na život“. V tomto roku sa predpokladá aj širšia účasť zamestnancov Migračného úradu na prednáškovej a konzultačnej činnosti.
Príprava a realizácia aktivít zameraných na zvýšenie informovanosti pracovníkov v štátnej službe a zamestnancov pri výkone práce vo verejnom záujme smerom k migrantom sa bude realizovať prostredníctvom seminárov a prednášok. Cieľom projektu s názvom „Právo na azyl znamená právo na život“ je oboznámiť pracovníkov štátnej správy a samosprávy s postupmi a riešeniami migračnej politiky. Semináre budú vedené odborníkmi z mimovládnej organizácie pôsobiacej v oblasti migračnej politiky Spoločnosti ľudí dobrej vôle a doplnené odbornými konzultáciami s pracovníkmi Migračného úradu MV SR (ďalej len „MÚ MV SR“). Ako doplnkový materiál k seminárom bude vydaný informačný bulletin „Právo na azyl znamená právo na život“.
Semináre a prednášky budú sústredené predovšetkým do oblastí, kde sú umiestnené záchytné a utečenecké tábory.
 
Termín:  september – december 2005
Zodpovední : školitelia Spoločnosti ľudí dobrej vôle, pracovníci Migračného úradu MV SR
Finančné zabezpečenie: 64.500,- Sk

Plnenie:
V roku 2005 prebiehala príprava na realizáciu projektu zameraného na zvýšenie informovanosti pracovníkov štátnej správy a samosprávy smerom k migrantom. 
Z iniciatívy spoločenstva Equal sa realizoval projekt, na ktorom sa aktívne zúčastnili predstavení migračného úradu v rámci svojej vecnej pôsobnosti formou školiacej a lektorskej činnosti. Témy prednášok a panelových diskusií boli zamerané na „pPozitívne ovplyvňovanie verejnej mienky majoritnej spoločnosti na území SR“.  Cieľom projektu bolo oboznámiť pracovníkov štátnej správy a samosprávy s postupmi a riešeniami migračnej politiky, skvalitniť  spoluprácu so zamestnávateľskými subjektmi, samosprávou, mimovládnymi a charitatívnymi organizáciami v regiónoch a tým aj znížiť nežiaduce diskriminačné prejavy voči žiadateľom o udelenie azylu a azylantom. Na danom projekte MÚ MV SR spolupracoval s mimovládnou organizáciou Spoločnosť ľudí dobrej vôle (Goodwill), Slovenskou humanitnou radou a Asociáciou vzdelávania samospráv. V rámci tohto projektu boli v roku 2005 vykonané prípravné práce a školenie lektorov týchto mimovládnych organizácií ako aj  vyššie uvedenej asociácie z pohľadu  odbornej problematiky. 

Spoločnosť ľudí dobrej vôle v rámci projektu pod názvom „Právo na azyl znamená právo na život II“ realizovala nasledovné aktivity:
V rámci realizovaných stretnutí bol distribuovaný bulletin vydaný v rámci projektu „Právo na azyl znamená právo na život“ z roku 2004.
Na začiatku realizácie projektu boli informačným listom o cieľoch projektu oboznámené všetky oddelenia hraničnej kontroly PZ SR na východnej hranici Slovenska. Oslovené boli miestne zastupiteľstvá, sociálne odbory územných úradov v Košickom a Prešovskom samosprávnom kraji. Na informačný list zareagovali všetky oddelenia hraničnej kontroly, ktoré sú umiestnené na ukrajinsko–slovenskej hranici. Počas realizácie projektu bola spoločnosť oslovená viacerými školami, a preto boli do cieľovej skupiny zaradení aj študenti.
Spoločnosť ľudí dobrej vôle v rámci projektu, ktorý bol financovaný ÚV SR v roku 2004, realizovala informačnú kampaň pre mládež v Košickom a Prešovskom samosprávnom kraji. Z tohto dôvodu v projekte 2005 nemala zaradenú túto cieľovú skupinu. Zo strany škôl bol ale veľký záujem o tieto prednášky a keďže nebola odozva zo strany sociálnych odborov na tento projekt, spoločnosť sa rozhodla realizovať prednášky aspoň v niektorých, ktoré o prednášky mali záujem a v predchádzajúcom realizačnom období sa na týchto školách prednášky nerealizovali.
Spoločnosť ľudí dobrej vôle realizovala spolu 25 prednášok. Oslovených bolo 159 pracovníkov oddelení hraničnej kontroly na východnej hranici SR a 451 študentov stredných škôl v Prešovskom a Košickom samosprávnom kraji.

PPZ
V súvislosti s plnením predmetnej úlohy zameranej na odstraňovanie negatívnych prístupov
pracovníkov štátnej správy a samosprávy, ako aj širokej verejnosti k cudzincom, žiadateľom
o udelenie  azylu  a azylantom, migračný úrad v hodnotenom období realizoval nasledovné
aktivity:
a)	uzatvoril dohodu o vzájomnom partnerstve so Spoločnosťou ľudí dobrej vôle, Slovenskou humanitnou radou a Asociáciou vzdelávania samospráv, zameranú na realizáciu projektu Iniciatívy spoločenstva EQUAL pod názvom „Pozitívne ovplyvňovanie verejnej mienky majoritnej spoločnosti v záujme uľahčenia integrácie azylantov a migrantov do spoločnosti“. Projekt je zameraný na zvyšovanie informovanosti cieľových skupín obyvateľov SR a tým aj znižovanie nežiaducich diskriminačných prejavov. 
V rámci tohto projektu boli v roku 2005 vykonané prípravné práce a školenie lektorov  Spoločnosti ľudí dobrej vôle a Slovenskej humanitnej rady z pohľadu odbornej problematiky. V roku 2006 sa predpokladá, v rámci informačnej kampane, uskutočniť cca 70 seminárov pre pracovníkov štátnej správy a samosprávy;  
b)	v súčinnosti so Slovenskou humanitnou radou a Spoločnosťou ľudí dobrej vôle sa starostlivosť a pomoc žiadateľom o udelenie azylu a azylantom pravidelne poskytovala v rámci projektu „Sociálna a psychologická asistencia, právna a materiálna pomoc žiadateľom o udelenie azylu a azylantom ubytovaným v zariadeniach migračného úradu“;
c)	v spolupráci so Spoločnosťou ľudí dobrej vôle bol pripravený na vydanie informačný bulletin obsahovo zameraný na migračnú politiku Slovenskej republiky a jej uplatňovanie v praxi. Jeho cieľom je poskytnúť informácie o tejto problematike širšej verejnosti.

2.3 Aktivity zamerané na poskytnutie minimálnej právnej pomoci pre migrantov prichádzajúcich na územie SR.

Úloha:
A. Migračný úrad SR (ďalej len „MÚ MV SR“) bude organizačne spolupracovať so Slovenským helsinským výborom  (ďalej len „SHV“) na úlohe týkajúcej sa minimálnej právnej pomoci pre migrantov prichádzajúcich na územie SR.  Lektori projektu, právnici SHV, budú navštevovať pravidelne azylové zariadenia a zároveň bude pokračovať informačná kampaň týkajúca sa distribúcie informačných letákov s aktualizovanými informáciami o právach a povinnostiach žiadateľov o azyl do všetkých azylových zariadení.
Slovenský helsinský výbor pracujúci v oblasti zvyšovania právneho povedomia žiadateľov o azyl, zabezpečí naplnenie projektového zámeru, ktorý predpokladá zabezpečenie minimálnej právnej pomoci migrantom prostredníctvom lektorov, právnikov, ktorí budú navštevovať azylové zariadenia pravidelne jedenkrát do týždňa. 
Lektori budú aktualizovať informačný leták, ktorý bude obsahovať základné informácie o právach a povinnostiach zaistených, napísané vo forme zrozumiteľnej pre bežného človeka. Rovnako tak zabezpečia preklad týchto letákov do jazykov najčastejšie používaných medzi žiadateľmi o azyl a migrantmi.
MÚ MV SR zaistí distribúciu informačného letáku do všetkých záchytných a utečeneckých táborov ako aj na všetky hraničné prechody v Slovenskej republike.
 
Termín:  september - december 2005
Zodpovední : Slovenský helsinský výbor
Finančné zabezpečenie: 179.500,- Sk

Plnenie
Slovenský helsinský výbor schválený projekt z organizačno-technických dôvodov nerealizoval.

Úloha:
B) Migračný úrad MV SR ako odborný útvar Ministerstva vnútra Slovenskej republiky zodpovedá za tvorbu a realizáciu migračnej politiky v oblasti azylu, ako aj za ochranu a zabezpečenie starostlivosti o žiadateľov o azyl. V tomto smere MÚ MV SR rešpektuje všeobecne platné zásady medzinárodného práva a medzinárodných zmlúv ako aj národnej legislatívy. Vo svojich zariadeniach v úzkej spolupráci s mimovládnymi organizáciami, ako aj cirkevnými a charitatívnymi organizáciami vytvára zodpovedajúce podmienky súvisiace s ochranou ľudských práv žiadateľov o azyl a integráciou  azylantov do spoločnosti. 
MÚ MV SR v súčinnosti s mimovládnymi organizáciami bude i naďalej zabezpečovať prítomnosť sociálnych pracovníkov v azylových zariadeniach aj nad rámec bežného pracovného času s cieľom postupného zavedenia 24-hodinového riadeného dohľadu sociálnych pracovníkov  na žiadateľov o azyl, ako je tomu momentálne v rámci projektu Európskeho utečeneckého fondu „Ochrana práv maloletých cudzincov bez sprievodu v azylovej procedúre nachádzajúcich sa na území SR“ v azylových zariadeniach Brezová pod Bradlom a Rohovce. Skúsenosti s týmto pracovným režimom pracovníkov mimovládnych organizácií naznačujú možné zlepšenie situácie aj v predchádzaní všetkým formám diskriminácie a ostatných foriem intolerancie  v azylových zariadeniach MÚ MV SR. 
MÚ MV SR bude posilňovať bezpečnostný systém v azylových zariadeniach, ich vnútornú bezpečnosť a vonkajšiu ochranu proti svojvoľnému vstupu nežiaducich osôb do týchto zariadení, a to najmä formou technických, organizačných a personálnych opatrení v prospech zvýšenej ochrany žiadateľov o udelenie azylu, najmä tzv. „zraniteľných  skupín“ žiadateľov o azyl, ako sú osamelé  mladé ženy a dievčatá, matky s deťmi, maloletí bez sprievodu, telesne a duševne hendikepované osoby. Ide o zriaďovanie  tzv. „zón chráneného bývania“, režimové užívanie  spoločných priestorov v azylových zariadeniach  rozličnými  skupinami žiadateľov o udelenie azylu, zaistenie trvalého dohľadu nad bezpečím ubytovaných osôb zo strany súkromných bezpečnostných služieb (kamerový systém, vizuálny dohľad, pravidelné obhliadky) a tým predchádzať aj rozličným formám diskriminácie.
 
Termín:  priebežne 2005
Zodpovední : Migračný úrad MV SR v spolupráci s mimovládnymi organizáciami
Finančné zabezpečenie: z rozpočtovej kapitoly MV SR

Plnenie
Realizácia aktivít zameraných na riešenie problematiky znevýhodnených skupín
Prevencia proti rozličným formám diskriminácie a intolerancie v azylových zariadeniach prebiehala prostredníctvom špecializovaných programov sociálnej a psychologickej asistencie a vzdelávacích aktivít pre žiadateľov o udelenie azylu, ktoré sa realizovali v spolupráci migračného úradu a mimovládnych organizácií. V PT Gabčíkovo išlo napr. o projekt Slovenskej humanitnej rady „Vzdelávacia činnosť a zabezpečenie  voľno-časových aktivít   prostredníctvom  vychovávateľa v  PT Gabčíkovo“ a v ZT Opatovská Nová Ves o projekty  Spoločnosti ľudí dobrej vôle (Goodwill) „Sociálna a  psychologická asistencia, materiálna pomoc pre žiadateľov o azyl v záchytnom tábore Opatovská Nová Ves“ a „Vzdelávanie a zabezpečenie voľno-časových aktivít a materiálna pomoc pre žiadateľov o azyl v záchytnom tábore Opatovská Nová Ves“. 
V PT Brezová pod Bradlom a v ZT Rohovce boli realizované projekty v rámci Európskeho utečeneckého fondu v spolupráci migračného úradu a Slovenskej humanitnej rady (ERF 1) „Ochrana práv maloletých cudzincov bez sprievodu v azylovej procedúre, nachádzajúcich sa na území Slovenskej republiky“. V podobnom zameraní sa pripravuje projekt (ERF 2). Projekt ERF1 zrealizoval systém všestrannej sociálnej starostlivosti a právnej ochrany nad rámec základnej  starostlivosti, ktorú zabezpečuje týmto žiadateľom o udelenie azylu štát. 
Pre názornosť uvádzame komplexnosť krokov starostlivosti v prospech maloletých žiadateľov o udelenie azylu - bol zabezpečený výkon riadeného individuálneho, 24-hodinového režimu pre každého maloletého. Bola zabezpečovaná ochrana maloletých pred nezákonným obchodovaním a zneužívaním. V rámci projektu bolo poskytnuté odborné zabezpečenie vzdelávacích a zdravotných potrieb zohľadňujúcich kultúrne, jazykové a náboženské otázky, sociálna a psychologická pomoc v súvislosti s psychickou ujmou  a traumou vyplývajúcou z odlúčenia od rodiny. Ďalej sa venovala pozornosť zabezpečení kultúrnych a náboženských tradícií a zabezpečení  výučby slovenského jazyka  s cieľom integrovať tieto osoby do slovenskej spoločnosti. Všetky tieto aktivity budú pokračovať  aj v roku 2006.
V rámci spolupráce medzi Migračným úradom a Slovenskou zdravotníckou univerzitou  v oblasti skvalitnenia informovanosti zdravotného personálu a ostatných zamestnancov azylových zariadení bol zrealizovaný projekt  prevencie proti HIV/AIDS. Zámerom projektu bolo zlepšiť súčasný stav v azylových zariadeniach migračného úradu.
Dňa 28.1.2005 sa. na Slovenskej zdravotníckej univerzite uskutočnil  odborný seminár na tému „Prevencia HIV/AIDS u žiadateľov o udelenie azylu“. Pracovného stretnutia sa zúčastnilo cca 30 účastníkov, zástupcov Migračného úradu MV SR – zmluvní lekári, zdravotné sestry a sociálni pracovníci a zo SZU odborníci špecializujúci sa na oblasť prevencie HIV/AIDS. Počas stretnutia účastníci prediskutovali základné problémy prevencie infekcie  HIV/AIDS u žiadateľov o azyl ako súčasť Národného programu prevencie HIV/AIDS v SR, oboznámili sa s aktuálnou epidemiologickou situáciou HIV/AIDS v SR,  možnosťami  diagnostiky a terapie infekcie HIV v SR. Na stretnutí sa konštatovalo, že SR patrí medzi krajiny EU s najnižšou prevalenciou infekcie HIV. 
V rámci projektovej spolupráce bol vypracovaný odborný manuál prevencie proti HIV/AIDS a ostatným nákazlivým pohlavným chorobám pre žiadateľov o udelenie azylu. Spracovaný materiál týkajúci sa prevencie HIV/AIDS bol v júni 2005 daný k dispozícii do všetkých azylových zariadení. Materiál je spracovaný v 6 jazykoch a názorným spôsobom sprístupňuje základné informácie o prevencii infekcie HIV/AIDS pre žiadateľov o udelenie azylu.
V tomto smere bude pokračovať spolupráca medzi migračným úradom a Slovenskou zdravotníckou univerzitou formou výmeny informácií mapujúcich  vedomosti žiadeteľov o udelenie azylu o infekcii HIV/AIDS,  potrieb a povinností týchto osôb a  možných  rizík ich správania. ("AIDS and mobility" na   r. 2007-2010.)

3. Príprava a realizácia spoločenských a kultúrnych aktivít venovaných problematike dodržiavania ľudských práv a predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

3.1  Zorganizovanie konferencie k Medzinárodnému dňu ľudských práv.

Úloha:
Slovenské národné stredisko pre ľudské práva v spolupráci s Úradom vlády SR zorganizuje konferenciu ako výročné podujatie k Medzinárodnému dňu ľudských práv (10. december 2005).
Konferencia má za cieľ upriamiť pozornosť verejnosti na problematiku ochrany ľudských práv, výchovy k ľudským právam a boja proti diskriminácii a poskytnúť platformu na celospoločenský dialóg medzi predstaviteľmi verejnej správy, zástupcami menšín a tretieho sektora.

Termín: december 2005
Zodpovední : SNSĽP v spolupráci s ÚV SR
Finančné zabezpečenie: 300.000,- Sk 

Plnenie:
Projekt  Medzinárodná konferencia o ľudských právach – „Význam ľudských práv v modernej spoločnosti – Slovensko rok po vstupe do EÚ“ bol zrealizovaný v decembri 2005. 
Konferencia sa uskutočnila v spolupráci troch subjektov - Slovenského národného strediska pre ľudské práva, Úradu vlády Slovenskej republiky a Nadácie za toleranciu, proti diskriminácii. Obsahová príprava podujatia bola rozdelená medzi spomínaných partnerov. 
Účelom projektu bolo konferenciu symbolicky uskutočniť 8. a 9. decembra 2005, v predvečer Dňa ľudských práv (10. decembra)  ako príspevku Slovenskej republiky k zvýšeniu úrovne povedomia v oblasti ľudských práv. V tomto termíne sa konferencia uskutočnila.
Cieľom projektu bolo upriamiť pozornosť odbornej i laickej verejnosti na problematiku ochrany ľudských práv, výchovy k ľudským právam a boja proti diskriminácii. Poskytnúť platformu na celospoločenský dialóg medzi predstaviteľmi verejnej správy, zástupcami menšín a tretieho sektora.
Organizátori konferencie sa dohodli, že dosiahnutie stanovených cieľov uskutočnia najmä prostredníctvom panelových diskusií, ktoré mali prispieť k diskusii o aktuálnych témach. 
Témy panelových diskusií boli nasledovné - „Výchova k ľudským právam“, „Zabránenie diskriminácii na trhu práce“, „Vymožiteľnosť práv národnostných menšín“, „Rodová rovnosť“ a „Práva dieťaťa“.
Konferencie sa zúčastnilo približne 150 zástupcov verejného života ako vládneho, tak aj mimovládneho sektora.
Výstupom z konferencie bolo spoločné vyhlásenie účastníkov konferencie k Medzinárodnému dňu ľudských práv a Zborník príspevkov a vystúpení, ktorý vydá Slovenské národné stredisko pre ľudské práva v prvej polovici roku 2006.

3.2 Terénny výskum dodržiavania zásady rovnakého zaobchádzania pri vzniku a skončení pracovnoprávneho vzťahu vybraných kategórií obyvateľstva.

Úloha:
SNSĽP v spolupráci s MPSVR SR a Strediskom pre štúdium práce a rodiny, Štatistickým úradom SR a Úradom  na ochranu osobných údajov SR zabezpečí realizáciu terénneho výskumu dodržiavania zásady rovnakého zaobchádzania pri vzniku a skončení pracovnoprávneho vzťahu vybraných kategórií obyvateľstva. Cieľom výskumu je zistiť stav porušovania zásady rovnakého zaobchádzania pri vzniku a skončení pracovnoprávneho vzťahu s ohľadom na obmedzenú možnosť opätovného zamestnania sa, a najčastejšie formy porušenia zásady rovnakého zaobchádzania prostredníctvom dotazníkového výskumu nezamestnaných, analýzy mediálnej diskusie k tomuto problému, analýzy inzercie zamestnávateľov  a vyhodnotenia sťažností doručených SNSĽP, súdnych konaní a odborných stanovísk.
Záverečná výskumná správa bude slúžiť aj ako podklad  pre vypracovanie správy o dodržiavaní ľudských práv v Slovenskej republike za rok 2005

Termín: september - december 2005
Zodpovední : SNSĽP
Finančné zabezpečenie: 300 000,- Sk

Plnenie:
Projekt Terénneho výskumu dodržiavania zásady rovnakého zaobchádzania pri vzniku a skončení pracovnoprávneho vzťahu vybraných kategórií obyvateľov bol realizovaný v októbri až decembri 2005 v spolupráci s mimovládnymi organizáciami Fórum na pomoc starším a EsFem (venuje sa primárne problematike ľudských práv žien a detí, rodovej rovnosti a rovnosti príležitostí žien a mužov, vykonáva sociologický výskum v oblasti rodovej rovnosti, vzdelávacie aktivity v oblasti rodovej rovnosti ), agentúrou Focus (špecializuje sa na poskytovanie komplexných analytických služieb a odborného poradenstva v marketingovom výskume a vo výskume verejnej mienky, poslaním agentúry je prinášať relevantné a v praxi využiteľné informácie o trhu a spoločnosti – informácie vždy presné, aktuálne a objektívne), spoločnosťou TREXIMA s. r. o. (zaoberá sa poskytovaním spoľahlivých a aktuálnych štatistických informácií o mzdách, hlavné aktivity tvoria odborné personálne a ekonomické poradenstvo a predovšetkým štatistické zisťovania o cene práce vykonávané pre Ministerstvo práce, sociálnych vecí a rodiny SR a pre Štatistický úrad SR), Inštitútom pre verejné otázky, Ministerstvom práce, sociálnych vecí a rodiny SR, Ústredím práce, sociálnych vecí a rodiny, úradmi práce, sociálnych vecí a rodiny a Strediskom pre štúdium práce a rodiny.
Zdrojom informácií boli aj podania a sťažnosti doručené Slovenskému národnému stredisku pre ľudské práva.
Účelom projektu bolo zistiť stav porušenia zásady rovnakého zaobchádzania pri vzniku a skončení pracovnoprávnych vzťahov s ohľadom na obmedzenú možnosť opätovného zamestnania sa a najčastejšie formy porušenia týchto zásad.
Cieľom projektu bolo zistiť, či dochádza pri vstupe do pracovnoprávneho vzťahu k zisťovaniu údajov, ktoré sú v rozpore so zásadou rovnakého zaobchádzania, či skončenie pracovnoprávneho vzťahu nie je vyvolané diskrimináciou osôb alebo či nedochádza k diskriminácii pri samostatnom skončení. S týmto cieľom bolo uskutočnené dotazníkové zisťovanie, v ktorého rámci bola oslovená reprezentatívna vzorka osôb v ekonomicky aktívnom veku na Slovensku, pričom sa zisťovali skúsenosti oslovených osôb so skončením pracovného pomeru zo strany zamestnávateľa, ako aj s účasťou na prijímacích pohovoroch do zamestnania, zisťovanie stavu verejnej mienky vo vzťahu k existencii diskriminačných praktík pri prijímaní do pracovného pomeru a jeho skončení. Ďalej boli získané štatistické údaje o vývoji zamestnanosti na Slovensku a uskutočnená anketa o diskriminácii starších občanov v spoločnosti a ako zdroj informácií boli použité aj sťažnosti a podania doručené Slovenskému národnému stredisku pre ľudské práva. Na vyhodnotenie získaných informácií a štatistických dát boli použité nasledovné postupy:
-	analýza štatistických údajov o vývoji nezamestnanosti získaných z Ministerstva práce, sociálnych vecí a rodiny SR, Ústredia práce, sociálnych vecí a rodiny o uchádzačoch o zamestnanie evidovaných na úradoch práce, sociálnych vecí a rodiny k 31.10.2004 za celé územie SR a podľa jednotlivých krajov, členené podľa pohlavia, veku, dosiahnutého vzdelania, evidencie na úrade práce, sociálnych vecí a rodiny, dĺžky tejto evidencie, KZAM a OKEČ posledného zamestnania.
-	vyhodnotenie štatistických údajov získaných zo spoločnosti TREXIMA s.r.o. o hrubej mesačnej mzde žien a mužov, členené podľa veku, pohlavia, vzdelania, triedy KZAM za roky 2000-2005
-	vyhodnotenie dát omnibusu realizovaného agentúrou FOCUS  v dňoch 3.11. – 9.11.2005 na vzorke 1044 respondentov v členení podľa veku, pohlavia, vzdelania, národnosti, hlavného zamestnania, počtu členov domácnosti, čistého mesačného príjmu, počtu obyvateľov obce a podľa jednotlivých krajov Slovenska
-	vyhodnotenie ankety o diskriminácii starších občanov v spoločnosti realizovanej mimovládnou organizáciou Fórum na pomoc starším, ktorej sa zúčastnilo 219 respondentov v členení podľa veku (44 až 91 rokov) pohlavia (63 mužov a 156 žien), vzdelania (48 vysokoškolské vzdelanie, 99 stredoškolské vzdelanie, 45 základné vzdelanie). Ankety sa zúčastnili najmä starší občania, sociálni pracovníci a zástupcovia územnej samosprávy.

Záverečná správa k výskumu bude spracovaná koncom februára 2006 a v marci 2006 sa uskutoční odborný seminár k výsledkom výskumu. Súčasťou správy z výskumu bude i návrh odporúčaní pre prax.

3.3 Príprava a realizácia aktivít Ministerstva kultúry SR, venovaných problematike  predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.
 
Úloha:
Ministerstvo kultúry SR (ďalej len „MK SR“) nadviaže na aktivity realizované v roku 2004 a v priebehu roka 2005 bude pokračovať v realizácii rôznych aktivít zameraných na zvýšenie tolerancie verejnosti k menšinovej kultúre a aktivít zameraných na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie prostredníctvom viacerých kultúrnych inštitúcií. Podujatia takéhoto charakteru prispejú k rozvoju a poznaniu rozmanitosti kultúr jednotlivých národnostných menšín, a tým k prehlbovaniu tolerancie, k vytváraniu multikultúrneho prostredia ako aj k podpore procesu inklúzie do väčšinovej spoločnosti. 
 
Termín: rok 2005
Zodpovední: MK SR
Finančné zabezpečenie: z rozpočtovej kapitoly MK SR
 
Prehľad aktivít:
 
Divadelný ústav
V rámci edičnej činnosti vydá zborník pod pracovným názvom „Sprievodca rómskou kultúrou“
Termín: rok 2005
 
Štátna opera Banská Bystrica
Uvádzanie tanečného diela Gorana Bregoviča: „GYPSY ROOTS“ – cigánske korene
Termín: 2005
 
BIBIANA, medzinárodný dom umenia pre deti
Výstava o chorvátskej menšine – výstava o kultúre, dejinách a spôsobe života Chorvátov žijúcich na Slovensku
Termín: 2005
 
KALO DANT – program na motívy rómskej rozprávky v spolupráci s rómskymi deťmi
Termín: jeseň 2005
 
Slovenské centrum dizajnu
Výtvarná súťaž pre profesionálnych autorov z oblasti grafického dizajnu zameraná na vytvorenie propagačných materiálov (symbol, logo, značka, príp. ich kombinácia so sloganom) s využitím prostriedkov grafického dizajnu, ktoré by mohli byť súčasťou niektorých aktivít s témou boja proti diskriminácii, rasizmu, xenofóbii a pod.
Termín: 2005
 
Dom zahraničných Slovákov
Multikulturalita ako osud a ideál – beseda v Mestskej knižnici v Bratislave pri príležitosti Dňa zápasu za ľudské práva. Poukázanie na historické skúsenosti v budovaní multikultúrnej spoločnosti v krajinách strednej a južnej Európy ako vhodného modelu na predchádzanie akýchkoľvek foriem diskriminácie.
Termín: 25. marec 2005
 
Aktivity občianskych združení zabezpečujúcich rozvoj kultúr národnostných menšín
 
Kultúrny zväz Ternipen, Snina
Celoslovenský rómsky festival, Snina
Termín:, 2005
Kultúrny zväz Chorvátov na Slovensku, Bratislava
Festival chorvátskej kultúry, Bratislava
Termín: 2005
Poľský klub, Bratislava
Poľské dni kultúry, Bratislava
Termín:  2005
Karpatskonemecký spolok na Slovensku, Košice
Sviatok kultúry a vzájomnosti Karpatskonemeckého spolku, Kežmarok
Termín: 2005
Zväz Rusínov – Ukrajincov na Slovensku, Prešov
Festival drámy a umeleckého slova, Medzilaborce
Termín: 2005
Zväz Rusínov – Ukrajincov na Slovensku, Prešov
Slávnosti kultúry vo Svidníku
Termín: 2005
OV Csemadok, Galanta
Kodályove dni Galanta – Celoslovenský festival speváckych zborov
Termín: 2005

OV Csemadok, Dunajská Streda
Podunajská jar Dunajská Streda – Celoslovenská prehliadka detských a bábkarských divadelných súborov
Termín: 2005
Divadelná spoločnosť Pódium, Komárno
Jókaiho dni Komárno – Celoslovenská prehliadka mládežníckych a dospelých divadelných súborov
Termín: 2005
Združenie národnostných rozhlasových vysielaní, Bratislava
Jarný vietor vodu dúva, Bratislava – Celoslovenský festival ľudových piesní sólistov a súborov s medzinárodnou účasťou
Termín: 2005
Zväz Rusínov – Ukrajincov na Slovensku
Festival duchovnej piesne, Snina
Termín: 2005
OZ Tornaľa
 I. Festival národnostných menšín, Tornaľa 
Termín: 2005
 
Plnenie:
Divadelný ústav
Divadelný ústav realizuje v priestoroch Štúdia 12 pravidelné divadelné a interdisciplinárne projekty (sociálne divadlo) v spolupráci s rôznymi občianskymi združeniami a zoskupeniami. Dňa 23. apríla 2005 mal v priestoroch Štúdia 12 premiéru divadelný projekt Divadla Nota Bene (divadla bezdomovcov a sociálnych pracovníkov) pod názvom Krvavý kľúč. Občianske združenie Proti prúdu a Divadlo Nota Bene v predchádzajúcej a tejto divadelnej sezóne pravidelne uvádzali túto inscenáciu v Štúdiu 12. Dňa 21. júna 2005 mal v priestoroch Štúdia 12 premiéru projekt Otvorená spoveď, ktorý vznikol v spolupráci s občianskym združením Maják. Toto občianske združenie pomáha bývalým väzňom znova sa začleniť do spoločnosti. Od decembra 2005 v priestoroch Štúdia 12 pravidelne hosťuje Divadlo z Pasáže. Divadlo z Pasáže v rámci aktivít v Divadelnom ústave bude organizovať nielen reprízy svojich inscenácií, ale aj nový divadelný projekt, diskusie a projekcie. Divadelný ústav pripravuje v spolupráci s Divadlom z Pasáže katalóg divadla, aby spropagoval aktivity tohto divadelného zoskupenia čo najširšej divadelnej obci doma i v zahraničí. Mnohé z ďalších produkcií uvádzaných v Štúdiu 12 podporujú rasovú, náboženskú či inú formu tolerancie - napríklad divadelný projekt Katka Krátka tu už nepracuje, s feministickou tematikou. Divadelný ústav v súčasnosti pripravuje zborník zameraný na profesionálnu umeleckú činnosť Divadla Romathan v Košiciach pod pracovným názvom Sprievodca rómskou kultúrou. Vydanie zborníka je plánované v roku 2007.

Štátna opera Banská Bystrica
Štátna opera Banská Bystrica uviedla počas roku 2005 štyrikrát tanečné dielo Gorana Bregoviča Gypsy Roots – Cigánske korene, príbeh milostného vzťahu mladého Róma a dievčiny bielej pleti. Zámerom inscenátorov bolo poukázať na to, že len spoločným úsilím nás všetkých sa môžu Rómovia plnohodnotne zaradiť do kolobehu života spoločnosti. Vyzdvihli aj čaro rómskej etnokultúry, pôvab ich tancov a muzikálneho prejavu. Neobyčajný kolorit predstavenia dotvorila hudba svetoznámeho skladateľa Gorana Bregoviča, ktorého skladby patria v súčasnosti k najpočúvanejším na celom svete a ktoré vôbec po prvý raz zazneli na slovenskej umeleckej scéne.

BIBIANA, medzinárodný dom umenia pre deti
BIBIANA rozpracovala v roku 2005 projekt výstavy venovanej chorvátskej menšine žijúcej na Slovensku, a pracuje aj na ďalšej téme Karpatskí Nemci. Realizácia výstavy o chorvátskej menšine sa musela z technických príčin (nepodarilo sa sústrediť dostatok kvalitných exponátov) časovo posunúť.  Z tohto dôvodu BIBIANA zaradila náhradný titul, ktorý mala rozpracovaný práve na tému boja proti diskriminácii a intolerancii – Deti ticha. Novú výstavu otvorila dňa 29. novembra 2005. Interaktívny projekt má za cieľ prispieť k integrácii postihnutých detí do bežného spoločenského života prostredníctvom vlastného zážitku (ktorý nemusí byť vždy príjemný) priviesť návštevníkov k chápaniu odlišností a k tolerancii voči ľuďom, ktorí sú iní. V tomto prípade sledujú autori cieľ integrovať dva svety, svet počujúcich a svet nepočujúcich. Súčasťou výstavy sú tvorivé dielne. Vzhľadom na dramaturgickú zmenu sa BIBIANA rozhodla tematicky prispôsobiť program a presunúť titul Kalo Dant na budúci rok, keď bude korešpondovať s tematikou kultúry národnostných menšín. Namiesto tohto programu zaradila dva kratšie tituly Námesačník a Zázračný kufor, ktoré deťom predstavujú nepočujúci herci zo súboru DIKO z Bratislavy.

Slovenské centrum dizajnu
Slovenské centrum dizajnu (SCD) v Bratislave vyhlásilo v júni 2005 súťaž plagátov s tematikou boja proti diskriminácii pod názvom Imagine (Predstav si všetkých ľudí). Téma diskriminácie je chápaná v širokom zmysle smerom ku všetkým znevýhodneným skupinám a menšinám v spoločnosti: iné rasy a vyznania, občania s postihnutím, ženy, deti, občania s inou sexuálnou orientáciou a pod. Súťaž bola určená študentom slovenských stredných a vysokých škôl s výtvarným zameraním. Celkom sa prihlásilo 74 uchádzačov z 15 škôl. Odborná porota vybrala 15 návrhov, ktoré budú  predstavené ako samostatná výstavná kolekcia v rámci podujatia Trienále plagátu Trnava v jeseni v roku 2006. Súčasne porota odporučila 28 návrhov na realizáciu vo forme pohľadníc, ktoré budú distribuované súčasne s plagátmi na výstave, ale aj propagované na rôznych podujatiach. Kolekcie plagátov a pohľadníc budú vytlačené na náklady SCD do konca roka 2005.

Dom zahraničných Slovákov
Plánované podujatie, prednáška Multikulturalita ako osud a ideál nebolo v roku 2005 realizované. Uskutočnilo sa však podujatie Mozaika mladých v Banáte, ktoré pripravili mladí predstavitelia menšín v Rumunsku. Financované bolo Radou Európy a vládou Rumunska. Išlo o projekt, ktorého gestorom bol Interkultúrny inštitút v Temešvári a boli do neho zapojení predstavitelia národností žijúcich v Banáte. Účelom projektu bolo spoznať pomery života a rešpektovanie národnostných práv menšín žijúcich v Banáte v ich materských krajinách a súčasne propagácia Banátu v Európe. Keďže podujatia sa zúčastňovali i mladí Slováci z Nadlaku, obrátili sa na Dom zahraničných Slovákov (DZS) so žiadosťou o spoluprácu pri príprave podujatia v Slovenskej republike. V dňoch 29. – 30. augusta 2005 zástupcovia menšín z rumunského Banátu navštívili Gabčíkovo, uskutočnila sa beseda s riaditeľkou Slovenského národného strediska pre ľudské práva a zástupkyňou riaditeľa DZS, ktoré informovali o dodržiavaní práv menšín v Slovenskej republike a o činnosti DZS.

Slovenské národné múzeum 
Plánované podujatie Medzinárodný seminár k problematike múzejnej komunikácie špeciálne zameraný na znevýhodnené skupiny obyvateľstva v roku 2005 SNM neuskutočnilo. Avšak prostredníctvom múzeí vo svojej pôsobnosti realizovalo celý rad kultúrnych aktivít zameraných na danú problematiku. Ministerstvo kultúry SR v spolupráci so Slovenským národným múzeom zrealizovalo odhalenie Pamätníka rómskeho holokaustu v Pietnej sieni Múzea SNP, ktoré sa uskutočnilo dňa 2. augusta 2005, ako aj otvorenie putovnej výstavy s témou rómskeho holokaustu a odhalenie ďalších pamätných tabúľ v miestach rómskych perzekúcií v minulosti. V rámci organizačnej štruktúry SNM pôsobia aj múzeá, ktoré sa zameriavajú na dokumentáciu a prezentáciu národnostných a etnických minorít. Sú to:
Múzeum židovskej kultúry v Bratislave
Múzeum kultúry karpatských Nemcov v Bratislave 
Múzeum kultúry Maďarov na Slovensku v Bratislave
Múzeum ukrajinsko-rusínskej kultúry vo Svidníku
Múzeum kultúry Rómov na Slovensku – súčasť múzeí v Martine
Múzeum kultúry Čechov na Slovensku – súčasť múzeí v Martine 
Múzeum kultúry Chorvátov na Slovensku
Jednou zo základných úloh týchto organizačných jednotiek SNM je aj prezentácia života a kultúry národnostných menšín a etnických skupín, ktorá v značnej miere napomáha predchádzaniu všetkým formám diskriminácie, rasizmu, xenofóbie, antisemitizmu a ostatným prejavom intolerancie. Poznanie kultúry národnostných a etnických menšín je vhodným nástrojom práve v boji proti intolerancii a xenofóbii. Tieto múzeá využívajú vo svojej činnosti stále expozície, no najmä výstavnú a edičnú činnosť. 

Aktivity občianskych združení zabezpečujúcich rozvoj kultúr národnostných menšín

Rómske centrum Ternipen, Snina
5. celoslovenský rómsky festival Ternipen 2005 – sa konal v dňoch 12. – 14. augusta 2005 v Snine. Ústrednou témou a symbolom jubilejného ročníka festivalu bola ďaleká India, kolíska Rómov. Uskutočnili sa prednášky v Dome Matice slovenskej na tému mágia a taje rómskeho veštenia, zvyky a tradície rómskej kultúry. Hosť z Indie uviedol film o živote rómskej rodiny z Indie. Sprievodným podujatím bola prehliadka amatérskych rómskych súborov z celého Slovenska, vystúpenia na námestí a vernisáže výstav Svet Rómov a Anjeli.

Chorvátsky kultúrny zväz  na Slovensku, Bratislava
17. Festival chorvátskej kultúry na Slovensku – uskutočnil sa v termíne 18. – 19. júna 2005 v Devínskej Novej Vsi. Vo festivalovom programe s ústrednou myšlienkou „15 rokov činnosti Chorvátskeho kultúrneho zväzu na Slovensku“ sa prezentovali folklórne súbory zo Slovenska, Rakúska, Maďarska a Chorvátska. Okrem bohatého programu vystupujúcich súborov na javisku mali veľký význam sprievodné akcie ako  festivalový sprievod, chorvátska sv. omša a stretnutie pri tradičnej ochutnávke pôvodných chorvátskych jedál a nápojov.

Poľský klub, Bratislava	
9. Dni poľskej kultúry - konali sa v dňoch 4. októbra – 16. novembra 2005 v Košiciach. V rámci tohto podujatia sa uskutočnili tradičné jazzové koncerty, gitarový recitál J. Haluzu, predstavil sa najlepší poľský band Walk Away. Taktiež bola otvorená výstava vizuálneho umenia Eury Art 2005, výstavy fotografií Stretnutia na hranici, Z dejín Solidarity poľsko - československej a Smerom k človeku. Veľký záujem vyvolali aj projekcie najnovších poľských filmov.

Karpatskonemecký spolok na Slovensku, Košice
10. Medzinárodný festival Sviatok kultúry a vzájomnosti – konal sa v termíne 17. – 18. júna 2005 v Kežmarku. Zúčastnili sa ho karpatskí Nemci z celého Slovenska, cudziny, ako aj zástupcovia slovenského folklóru a rómskej menšiny žijúcej na Slovensku. V rámci festivalu sa uskutočnili sprievodné podujatia ako otvorenie novej expozície Dejiny a kultúra karpatských Nemcov, výstava karpatskonemecký maliar Jakub Venény, odborný seminár a prezentácia knihy Slovensko a karpatskí Nemci po skončení 2. sv. vojny. Na festivale vystúpili zástupcovia Karpatskonemeckého spolku na Slovensku, ako aj zástupcovia slovenského folklóru Ľudová hudba Miroslava Dudíka. Taktiež sa prezentovala rómska národnostná menšina žijúca na Slovensku detský súbor Deti Kesaj z Kežmarku a zástupcovia nemeckej menšiny žijúcej v zahraničí, tanečná skupina Herbstrosen z Maďarska a tanečná skupina Schönhengster Volkstanzgruppe z Českej republiky.

Zväz Rusínov – Ukrajincov Slovenskej republiky, Prešov
44. Festival drámy a umeleckého slova Alexandra Duchnoviča –  uskutočnil sa v dňoch 10. – 12. mája 2005. Jeho prvú časť, ktorá sa konala v Prešove, tvorila súťaž v umeleckom prednese, na ktorej sa zúčastnil rekordný počet súťažiacich – 59 víťazov regionálnych súťaží. Taktiež na festivale zaznela poézia a próza 34 ukrajinských autorov zo Slovenska a Ukrajiny. Druhá časť festivalu sa konala v Medzilaborciach. Tvoril ju literárno-dramatický program zostavený z ukážok dramatického umenia, poézie a ľudových balád.

Zväz Rusínov – Ukrajincov  Slovenskej republiky, Prešov
51. Slávnosti Rusínov – Ukrajincov Slovenska – konali sa vo Svidníku v dňoch 17. – 19. júna 2005. Uskutočnili sa podujatia ako beseda so spisovateľmi, výstava ukrajinskej literatúry, výstava insitného umenia výtvarníka J. Sirka, vystúpenia folklórnych súborov zo Slovenska, Ukrajiny, Maďarska a Chorvátska, sprievod mestom v ľudových krojoch, pre deti kresba na asfalt, atď.

OV Csemadok, Galanta
13. Kodályove dni - celoslovenský festival maďarských dospelých speváckych zborov na Slovensku sa uskutočnil v dňoch 27. – 29. mája 2005. Od roku 1969 festival trojročne usporadúva Maďarský kultúrny a spoločenský zväz na Slovensku – Csemadok v meste Galanta, kde 7 rokov svojho života prežil svetoznámy hudobný skladateľ Zoltán Kodály. Sprievodnými podujatiami tohto festivalu boli stretnutia detských a mládežníckych speváckych zborov, súťaž maďarských dospelých speváckych zborov, vystúpenia folklórnych a hudobných skupín a súborov, výstava atď.

OV Csemadok, Dunajská Streda
30. ročník celoslovenskej súťaže Podunajská jar – súťaž detských bábkarských a divadelných súborov, ktorá sa konala v termíne 30. mája – 4. júna 2005 v Dunajskej Strede. Cieľom súťaže bolo prehĺbiť tvorivé schopnosti záujmovo-umeleckej činnosti detských bábkarských a divadelných skupín žiakov základných škôl s vyučovacím jazykom maďarským. Taktiež sa uskutočnili odborné kurzy s cieľom prehlbovania odborných znalostí pre vedúcich súborov.

Jókaiho dni v Komárne, n. f., Komárno
42. ročník Jókaiho dní – celoslovenská prehliadka maďarských amatérskych divadelných súborov sa uskutočnila v dňoch 13. – 19. júna 2005 v Komárne. Podujatia sa zúčastnili aj dva hosťujúce súbory z Maďarska.

Združenie priateľov národnostných rozhlasových vysielaní, Bratislava
Jarný vietor vodu dúva – celoslovenská súťažná prehliadka ľudových piesní sólistov a speváckych skupín, ako aj inštrumentalistov ľudových nástrojov a inštrumentálnych skupín sa bude realizovať až v roku 2006. V roku 2005 v dňoch 16. – 17. septembra združenie uskutočnilo celoslovenskú prehliadku maďarských amatérskych spevákov umelých piesní v obci Svätý Peter.

Zväz Rusínov – Ukrajincov  Slovenskej republiky, Prešov
15. Festival duchovnej piesne –  konal sa v Snine dňa 6. novembra 2005. Účelom festivalu bolo rozvíjanie kresťanských tradícií a prehlbovanie priateľstva a lásky medzi ľuďmi, ako aj prezentácia náboženských piesní východného obradu v podaní pravoslávnych, gréckokatolíckych a svetských speváckych zborov. Na festivale vystúpilo 11 speváckych zborov a skupín, z ktorých 7 bolo cirkevných, z toho 5 gréckokatolíckych a 2 pravoslávne a 4 necirkevné zbory, z toho 2 z Ukrajiny. Spolu účinkovalo viac ako 300 účinkujúcich.

Agentúra Music – Art, Bratislava
2. Festival národnostných menšín – festival sa konal v dňoch 23. – 28. augusta 2005 v Bratislave. Druhý ročník festivalu nadviazal na programové poznatky predchádzajúceho ročníka, ktorého zámerom bolo položiť základy budúcej tradície pre vzájomné poznávanie kultúr národnostných menšín. Slovensko sa týmto podujatím zviditeľňuje ako multietnická krajina, v ktorej sa uchovávajú a zveľaďujú tradície mnohých národností. Harmonické súžitie menšín je základom pre vytvorenie putovného charakteru festivalu, ktorý by postupne zavítal do rôznych etnických centier celého Slovenska. Funkciu garanta prebrala v roku 2005 rómska národnostná menšina. V rámci festivalu sa uskutočnila prehliadka národnostných divadiel, realizovaných bolo 12 tematických výstav, jazzové pódium, tanečná šou Braiwaves, kolekcia filmových dokumentov mapujúca obraz národností na Slovensku a odborná konferencia na tému Národnostná tlač a národné samosprávne modely v Strednej Európe. Cieľom festivalu bolo pozitívne zviditeľnenie vzťahu štátu k národnostným menšinám a ich prezentácie prostredníctvom obrazu tolerancie a pokojného súžitia národností na území Slovenska.

3.4 Zorganizovanie 3. ročníka filmového festivalu o menšinách pod názvom „Kultúra je našim spoločným bohatstvom“.
 
Úloha:
Spoločnosť Barok Film Bratislava v spolupráci s Úradom vlády SR bude realizátorom 3. ročníka filmového festivalu o menšinách.  Festival bude okrem samotnej prehliadky filmov zastrešovať aj ďalšie sprievodné aktivity zamerané na prezentáciu kultúr národnostných menšín.
Cieľom podujatia je prostredníctvom filmovej prehliadky dokumentovať rôznorodosť menšín a prístupov k nim v histórii aj súčasnosti, predstaviť kultúrne tradície a historické korene kultúr národnostných menšín s dôrazom na zachovanie kultúrnej identity. Zámerom festivalu je osloviť prevažne mladšie vekové skupiny so zámerom zoznámiť ich s históriou, vývinom i súčasným životom menšín vo svete i na Slovensku prostredníctvom filmového umenia. 
 
Termín :  október 2005
Zodpovední : Spoločnosť Barok Film Bratislava
Finančné zabezpečenie: 496 000,- Sk

Plnenie:
Spoločnosť Barok film Bratislava realizovala v roku 2002 grantový program iniciovaný Úradom vlády SR pod súhrnným názvom Tolerancia – cudzie slovo. Dokumentárne filmy, televízne a rozhlasové diskusie, printové materiály a televízne spoty boli zamerané na prehĺbenie spoločenského vedomia o spolužití majoritného národa s jeho menšinami. Filmy odvysielala Slovenská televízia a ich divácky ohlas vyvolal potrebnú spoločenskú odozvu. Z tohto spoločenského záujmu vychádzali pri príprave prvého i druhého ročníka Minority Film Festivalu. 
Tak ako minulé ročníky aj tretí ročník v roku 2005 bol súčasťou Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.
Podujatie doplnili dvomi koncertmi na Hviezdoslavovom námestí a diskusiou na danú tému, ktorej sa zúčastnili renomovaní odborníci – doc. Zdeněk Zbořil z Prahy, dr. Zdenek Dočkal, psychológ a zástupca rómskej populácie pán Sendrei . Cieľom diskusie bolo využiť faktické, nestereotypné podklady podané obraznou formou a formou objavovaných „skrytých“ významov na komplexnejší pohľad na fenomén skrytej intolerancie v nás – My a tí druhí.
Takýto projekt podnietil aj mienkotvorné médiá vnímať problematiku menšín opäť ako podstatnú pre ďalší politický a kultúrny vývoj. Dodal mnoho príkladov bezkonfliktných a nekonfrontačných vzťahov, ktoré doteraz zostávali v tieni agresívnejších tém. Predpokladom garancie zmeny Slovenska k väčšej tolerancii je sugestívnosť spracovania a následne napadnutie a rozloženie prirodzených stereotypov, predstáv a predsudkov majority, ktorá nemá priamu skúsenosť so životom s minoritou, príp. sa myšlienke pokojného spolunažívania z nejakého dôvodu bráni. Ohlas tohto podujatia presvedčil o jeho zmysluplnosti a opodstatnenosti v ňom pokračovať. 

3.5  Národný plán výchovy k ľudským právam.

Úloha:
Národný plán výchovy k ľudským právam na roky 2005 – 2014, rozpracovaný pre oblasť školstva, spracovaný Štátnym pedagogickým ústavom a Ministerstvom školstva SR v spolupráci s ostatnými priamo riadenými organizáciami v rezorte školstva, schválený operatívnou poradou ministra školstva SR dňa 8.2.2005 odporúča vytvoriť v roku 2005 Národnú komisiu pre výchovu k ľudským právam pri Slovenskom národnom stredisku pre ľudské práva, ktorá by bola zložená zo zástupcov jednotlivých rezortov štátnej správy. Na základe práce Národnej komisie by sa priebežne Národný plán výchovy k ľudským právam aktualizoval a realizovali by sa nové úlohy. 
Národný plán výchovy k ľudským právam na roky 2005 – 2014, ktorý je dostupný na internetovej stránke MŠ SR (www.education.gov.sk), obsahuje plán aktivít na rok 2005 s finančným krytím z rozpočtovej kapitoly MŠ SR, napríklad pre ŠPÚ, Metodicko-pedagogické centrum Prešov,  Štátna školská inšpekcia, Výskumný ústav detskej psychológie a patopsychológie Bratislava, Ústav informácií a prognóz školstva Bratislava a ďalšie subjekty.
 
Termín: rok  2005
Zodpovední: ŠPÚ v spolupráci s MŠ SR 
Finančné zabezpečenie:  z rozpočtovej kapitoly MŠ SR (spolu 650 000,- Sk)

Plnenie

MŠ SR
Dňa 8.2.2005 bol operatívnou poradou ministra školstva schválený Národný plán výchovy k ľudským právam na roky 2005 - 2014, ktorý obsahuje: 
- stratégiu a koncepciu výchovy k ľudským právam,
- návrh koncepčných  krokov pre realizáciu výchovy k ľudským právam, a to:
- uplatňovanie ľudských práv v rezorte školstva,
- ciele, obsah a proces výchovy k ľudským právam v školách,
- zapojenie žiakov do aktivít v oblasti výchovy k ĽP mimo vyučovacieho času,
- vzdelávanie pedagogických pracovníkov v oblasti výchovy k ĽP,
problematiku národnostného školstva, migrantov a žiadateľov o azyl.
- súčasťou tvorby Národného plánu výchovy k ľudským právam (schváleného ministrom školstva 8.2.2005) bola i časť venovaná príprave a realizácia aktivít zameraných na zvýšenie informovanosti žiakov základných a stredných škôl smerom k migrantom, vytvorenie  efektívneho monitorovacieho a hodnotiaceho systému rozsahu a kvality výučby k ľudským
právam.
 
Štátny pedagogický ústav z titulu svojho štatútu ako priamo riadená organizácia Ministerstva školstva SR nemal kompetencie vytvoriť Národný plán výchovy k ľudským právam v spolupráci s jednotlivými rezortmi štátnej správy, ale v Národnom pláne výchovy k ľudským právam odporúčal vytvoriť v roku 2005 Národnú komisiu pre výchovu k ľudským právam pri Slovenskom národnom stredisku pre ľudské práva, ktorá by bola zložená zo zástupcov jednotlivých rezortov štátnej správy. Na základe práce tejto národnej komisie by sa priebežne aktualizoval Národný plán výchovy k ľudským právam a realizovali by sa nové úlohy.
Realizácia Národného plánu výchovy k ľudským právam v roku 2005 (splnené úlohy Štátneho pedagogického ústavu ): 
-  vydaná publikácia Stručný katalóg ľudských práv s námetmi na ich uplatnenie v škole                                           
-  vydaná publikácia Deti cudzincov vo výchovno-vzdelávacom procese z hľadiska 
   dodržiavania ľudských práv a práv detí (informačno-metodický materiál pre pedagógov 
   vzdelávajúcich deti z rôzneho multikultúrneho prostredia)              
-  vypracovaná Analýza školských predpisov (citlivosť k ľudským právam)
-  vypracovaný Projekt efektívneho monitorovacieho a hodnotiaceho systému rozsahu   
   a kvality výučby k ľudským právam                
-  pracovný návrh štruktúry a obsahu metodickej príručky Ľudské práva a zručnosti 
   potrebné k ich pochopeniu a uplatňovaniu
-  experimentálne overenie základného a rozširujúceho kurzu štátneho jazyka pre deti 
   cudzincov, príprava a schválenie pedagogickej dokumentácie MŠ SR.

4. Činnosť Medzirezortnej skupiny na realizáciu Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005
 
Medzirezortná pracovná skupina pracuje pod gesciou podpredsedu vlády SR pre európske záležitosti, ľudské práva a menšiny. V kompetencii medzirezortnej pracovnej skupiny je koordinácia aktivít v rámci akčného plánu, ako aj zapájanie ďalších rezortov či mimovládnych organizácií do prípravy a realizácie akčného plánu.
 Medzirezortná skupina na realizáciu Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie v roku 2004 mala 17 členov. Na základe  skúseností z roku 2004 a záujmu ďalších rezortov spolupracovať na aktivitách akčného plánu sa počet členov medzirezortnej skupiny rozširuje na 20. Medzirezortnej skupine  predsedá podpredseda vlády SR pre európske záležitosti, ľudské práva a menšiny. 
 
Členmi Medzirezortnej skupiny sú zástupcovia:
- Ministerstva financií SR,
- Ministerstva kultúry SR,
- Ministerstva obrany SR,
- Ministerstva práce, sociálnych vecí a rodiny SR,
- Ministerstva spravodlivosti SR,
- Ministerstva školstva SR,
- Ministerstva vnútra SR,
- Ministerstva zahraničných vecí SR,
- Ministerstva zdravotníctva SR,
- Úradu splnomocnenkyne vlády SR pre rómske komunity,
- Migračného úradu SR,
- Úradu hraničnej a cudzineckej polície PZ,
- Generálnej prokuratúry SR 
- Justičnej akadémie
- Úradu pre štátnu službu
- Slovenského národného strediska pre ľudské práva,
- Štátneho pedagogického ústavu,
- Slovenskej zdravotníckej univerzity,
- ZMOS-u.

Aktivity členov medzirezortnej skupiny, ktoré neboli zahrnuté do akčného plánu, avšak boli realizované v roku 2005:

Splnomocnenkyňa vlády SR  pre rómske komunity
Uznesenia vlády Slovenskej republiky (č. 446/2004 a č. 704/2005) neuložili Splnomocnenkyni vlády SR pre rómske komunity žiadne osobitné úlohy, ktoré by sa priamo vzťahovali na realizáciu úloh v Akčnom pláne Avšak prostredníctvom koordinátora pre právnu oblasť a ľudské práva sa v roku 2005 uskutočnili nasledovné aktivity:
Dekáda inklúzie Rómov: 
Úrad splnomocnenkyne vlády SR pre rómske komunity („úrad“) aktívne participuje na medzinárodnej iniciatíve Inštitútu otvorenej spoločnosti a Svetovej banky - dekády začleňovania rómskej populácie. Splnomocnenkyňa vlády SR sa ako členka Medzinárodného riadiaceho výboru Dekády pravidelne zúčastňuje na zasadnutiach výboru a odborných pracovných skupín Dekády. Slovenská republika prijala Národný akčný plán Dekády v januári 2005, ktorý je definovaný v súlade so všeobecnými princípmi Dekády - boj proti chudobe, vylúčeniu a diskriminácii Rómov.
Jednou zo základných činností regionálnych kancelárií úradu je mapovanie situácie v jednotlivých regiónoch; aktívna spolupráca s pracovníkmi týchto komisií, terénnymi sociálnymi pracovníkmi, rómskymi aktivistami a aktivistami v oblasti ochrany ľudských práv, komunitnými centrami a mimovládnymi organizáciami zaoberajúcimi sa rómskou problematikou a problematikou ochrany ľudských práv.
V rámci bežnej pracovnej činnosti prijímajú pracovníci úradu okrem žiadostí o pomoc aj podnety a sťažnosti dotýkajúce sa diskriminačného správania sa štátnych orgánov alebo jednotlivcov v rôznych oblastiach spoločenského života. Po nadobudnutí účinnosti antidiskriminačného zákona sú sťažnosti a podnety, z ktorých textu vyplýva podozrenie z diskriminácie zasielané na Slovenské národné stredisko pre ľudské práva (ďalej len „stredisko“). V niektorých prípadoch sa spracúvajú podnety na prešetrenie Komisii na koordináciu postupu pri eliminácii rasovo motivovanej trestnej činnosti a extrémizmu.
Úrad spolupracoval s Katedrou krimininológie Akadémie policajného zboru v Bratislave v oblasti obsahovej prípravy policajtov – špecialistov pre prácu s rómskou komunitou v rámci pilotného projektu, ktorý začal 1. januára 2005 a v mesiacoch marec – apríl 2006 bude vyhodnotený. Zároveň sa spolupodieľal na tvorbe Pilotného projektu rómskych asistentov probačných a mediačných úradníkov s Ministerstvom spravodlivosti SR. V neposlednom rade úrad poskytoval informácie o problematike antidiskriminačného zákona a komplexné informácie k stavu riešenia rómskej problematiky na Slovensku – zamerané na boj proti rasizmu a diskriminácii zahraničným inštitúciám.